1. นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ และเป้าหมาย

กลุ่มบริษัท เอ็ม ดี เอ็กซ์ จำกัด (มหาชน)
มีภารกิจหลักในการดำเนินธุรกิจด้านการพัฒนาอสังหาริมทรัพย์และสาธารณูปโภคพื้นฐาน
โดยเฉพาะอย่างยิ่งด้านพลังงานไฟฟ้า โดยมีภารกิจหลักดังนี้

-   มุ่งสู่ความเป็นผู้นำในการพัฒนาอสังหาริมทรัพย์เพื่อการสร้างสรรค์โครงการและบริการคุณภาพแก่ลูกค้า

-   มุ่งสู่ประโยชน์สูงสุดให้บริษัทฯ และตอบแทนกลับสู่ผู้ถือหุ้น

-   มุ่งสู่การเสริมสร้างความเจริญก้าวหน้าให้กับเศรษฐกิจ และสร้างความเป็นอยู่ที่ดีขึ้นให้กับสังคม

โดยภารกิจหลักดังกล่าวข้างต้น เป็นสิ่งที่บริษัทฯ ได้ยึดถือปฏิบัติมาโดยตลอด
และมีการปรับเปลี่ยนแนวทางการปฏิบัติงานให้สอดคล้องกับสภานการณ์ในการดำเนินธุรกิจในแต่ละช่วงเวลา
นอกจากนั้น บริษัทฯ ยังมีการกระจายการลงทุนไปยังธุรกิจที่เกี่ยวข้อง
เพื่อให้การดำเนินธุรกิจมีการพัฒนาอย่างยั่งยืน ภายใต้การบริหารงานแบบสมดุล
รักษาผลประโยชน์ร่วมกันระหว่างผู้ถือหุ้น พนักงาน ชุมชนและสังคมโดยรอบ
และตอบแทนให้กับสังคมและประเทศชาติต่อไป

1.2 การเปลี่ยนแปลงและพัฒนาการที่สำคัญ

ในรอบปี 2556 บริษัท เอ็ม ดี เอ็กซ์ จำกัด (มหาชน)
บริษัทย่อยและบริษัทร่วมมีการเปลี่ยนแปลงและพัฒนาการที่สำคัญเกี่ยวกับการบริหารงานและการประกอบธุรกิจ
ดังนี้

-   โครงการนิคมอุตสาหกรรมเกตเวย์ ซิตี้
    มีการจัดเตรียมพื้นที่ขายเพิ่มเติมเพื่อรองรับการขยายตัวในอนาคต
    โดยขณะนี้อยู่ระหว่างการจัดทำรายงานผลกระทบต่อสิ่งแวดล้อม
    และปรับปรุงระบบสาธารณูปโภค

-   โครงการด้านไฟฟ้า

-   การดำเนินการก่อสร้างโครงการโรงไฟฟ้าพลังน้ำ เทิน-หินบูน ส่วนต่อขยายแล้วเสร็จ
    และเริ่มจ่ายกระแสไฟฟ้าเชิงพาณิชย์ได้ตั้งแต่เดือนธันวาคม 2555

-   บริษัทฯ (ร่วมกับ บริษัท โกลบอล เพาเวอร์ ซินเนอร์ยี่ จำกัด)
    ได้มีการลงนามในบันทึกความเข้าใจกับกรมพลังงาน กระทรวงพลังงานไฟฟ้า
    สาธารณรัฐแห่งสหภาพเมียนมาร์
    เพื่อศึกษาความเป็นไปได้ในการพัฒนาโรงไฟฟ้าพลังงานความร้อนร่วมขนาด 500 เมกกะวัตต์
    ในเขตย่างกุ้ง และอิระวะดี

-   ที่ประชุมคณะกรรมการบริษัทย่อย ได้มีมติให้ตัดจำหน่ายเงินลงทุนในโครงการเขื่อนไฟฟ้าพลังน้ำ
    น้ำงึม 3 บางส่วน เนื่องจากโครงการดังกล่าวไม่ได้รับอนุมัติการต่ออายุสัญญาพัฒนาโครงการ
    จากกระทรวงการวางแผนและการลงทุนของรัฐบาลสาธารณรัฐประชาธิปไตยประชาชนลาว
    (สปป.ลาว) ที่ได้หมดอายุไปเมื่อวันที่ 29 มีนาคม 2556
    อันเป็นผลสืบเนื่องมาจากการเปลี่ยนแปลงนโยบายการพัฒนาพลังงานภายในประเทศของ
    สปป.ลาว

1.3 โครงสร้างการถือหุ้นของกลุ่มบริษัท

บริษัท เอ็ม ดี เอ็กซ์ จำกัด (มหาชน) และบริษัทในเครือ
ดำเนินธุรกิจด้านการพัฒนาอสังหาริมทรัพย์ สาธารณูปโภคพื้นฐานและพลังงาน
โดยมุ่งเน้นโครงการเพื่อตอบสนองต่อนโยบายของรัฐบาลและสร้างผลตอบแทนต่อ
ผู้ถือหุ้นในระยะยาว อันได้แก่ โครงการนิคมอุตสาหกรรม โครงการผลิตกระแสไฟฟ้า
โครงการผลิตน้ำประปา เป็นต้น รวมทั้งรับบริหารโครงการด้านอสังหาริมทรัพย์
โดยมีนโยบายในการแบ่งการดำเนินงานของแต่ละบริษัทตามโครงสร้างการถือหุ้น ดังนี้

บริษัท ลักษณะธุรกิจ

  บมจ. เอ็ม ดี เอ็กซ์
  พัฒนาและขายที่ดินในนิคมอุตสาหกรรมตลอดจนบริหารจัดการระบบสาธารณูปโภคของนิคมอุตสาหกรรม

  บมจ. จี เอ็ม เอส เพาเวอร์ และบริษัทย่อย โครงการทางด้านไฟฟ้า

  บจ. เอ็ม ดี เอ็กซ์ วอเตอร์ โครงการเกี่ยวกับน้ำประปา

  บริษัทย่อยและบริษัทร่วมอื่นๆ รับบริหารโครงการด้านอสังหาริมทรัพย์

โดยที่บริษัท เอ็ม ดี เอ็กซ์ จำกัด (มหาชน) ในปัจจุบันมีโครงการหลักในการดำเนินงาน คือ
โครงการนิคมอุตสาหกรรมเกตเวย์ ซิตี้ ในขณะที่บริษัท จี เอ็ม เอส เพาเวอร์ จำกัด (มหาชน)
ซึ่งเป็นบริษัทย่อยที่รับผิดชอบโครงการทางด้านไฟฟ้า มีการวางโครงสร้างในลักษณะของ Holding
Company คือจะจัดตั้งบริษัทย่อยแต่ละแห่งขึ้นเพื่อรับผิดชอบแต่ละโครงการ สำหรับบริษัท เอ็ม ดี
เอ็กซ์ วอเตอร์ จำกัด ซึ่งรับผิดชอบโครงการด้านน้ำประปา ปัจจุบันยังไม่ได้ดำเนินโครงการใด
ส่วนบริษัทย่อยและบริษัทร่วมอื่นๆ ดำเนินงานด้านการพัฒนาและบริหารโครงการอสังหาริมทรัพย์

[]

1.4 ความสัมพันธ์กับกลุ่มธุรกิจของผู้ถือหุ้นใหญ่

-ไม่มี-

2. ลักษณะการประกอบธุรกิจ

โครงสร้างรายได้

[]

  หมายเหตุ รายได้จากธุรกิจไฟฟ้า อยู่ในรูปของส่วนแบ่งกำไรจากเงินลงทุนในบริษัทร่วม

โครงการนิคมอุตสาหกรรมเกตเวย์ซิตี้

โครงการนิคมอุตสาหกรรมเกตเวย์ซิตี้ (“นิคมฯ”)
เป็นการดำเนินงานด้านการพัฒนาอสังหาริมทรัพย์หลักของบริษัท เอ็ม ดี เอ็กซ์ จำกัด (มหาชน)
ซึ่งตั้งอยู่บริเวณกิโลเมตรที่ 10 ทางหลวงแผ่นดินหมายเลข 331 อำเภอแปลงยาว
จังหวัดฉะเชิงเทรา มีเนื้อที่พัฒนาประมาณ 5,200 ไร่ (กรรมสิทธิ์ในที่ดินเป็นของบริษัทฯ )
เป็นการร่วมดำเนินงานระหว่างบริษัท เอ็ม ดี เอ็กซ์ จำกัด (มหาชน)
กับการนิคมอุตสาหกรรมแห่งประเทศไทย (“กนอ.”) ภายใต้พรบ.การนิคมฯ พ.ศ.2522
โดยบริษัทฯ เป็นผู้รวบรวมจัดหาที่ดินและพัฒนาระบบสาธารณูปโภคส่วนกลาง
รวมทั้งเป็นผู้บริหารจัดการระบบสาธารณูปโภค
ส่วนกนอ.เป็นผู้สนับสนุนการดำเนินงานและควบคุมกำกับด้านนโยบายตามระเบียบราชการ ซึ่งบริษัทฯ
ได้ทำการพัฒนาที่ดินพร้อมระบบสาธารณูปโภคต่างๆ อาทิเช่น ถนน รางระบายน้ำฝน ระบบไฟฟ้า
ระบบประปา ระบบโทรศัพท์ ระบบบำบัดน้ำเสีย ระบบกำจัดขยะ
และสิ่งอำนวยความสะดวกในด้านอื่นๆ เช่น อาคารสำนักงาน อาคารที่พักอาศัย และอาคารพาณิชย์
เป็นต้น รวมถึงการให้บริการด้านสาธารณูปโภคดังกล่าวหลังการขาย
ให้แก่ผู้ประกอบการอุตสาหกรรมที่ประกอบกิจการอยู่ภายในนิคมฯ ทั้งนี้ ผู้ประกอบการในนิคมฯ
สามารถได้รับสิทธิประโยชน์สูงสุดจากการนิคมอุตสาหกรรมแห่งประเทศไทย
และจากสำนักงานคณะกรรมการส่งเสริมการลงทุน (เขตส่งเสริมการลงทุนที่ 2)

ในปัจจุบันมีนิคมอุตสาหกรรมทั้งสิ้นจำนวน 50 แห่ง ประกอบด้วย เขต 1 รวม 10 แห่ง เขต 2
รวม 20 แห่ง และเขต 3 รวม 20 แห่ง
นอกจากนี้ยังมีเขตประกอบการและชุมชนอุตสาหกรรมประมาณ 30 แห่ง
กระจายอยู่ในเขตส่งเสริมการลงทุนต่างๆ ทำให้ภาวะแข่งขันในการขายพื้นที่อยู่ในระดับที่สูง

ในรอบปีที่ผ่านมา ภาวะการแข่งขันและการตลาดยังคงมีรูปแบบและวิธีการเหมือนเดิม
กล่าวคือผู้พัฒนานิคมอุตสาหกรรมยังคงมุ่งเน้นการเจาะกลุ่มลูกค้าเป้าหมายโดยตรง
ทั้งผ่านที่ปรึกษาด้านการตลาดการขาย และผ่านบริษัทนายหน้าต่างชาติที่มีเครือข่ายกว้างขวาง
โดยการชูจุดเด่นของนิคมอุตสาหกรรม รวมทั้งความพร้อมของระบบสาธารณูปโภค
แต่ด้วยลักษณะเฉพาะของธุรกิจที่การซื้อขายแต่ละครั้งมักมีมูลค่าสูง
และเป็นการลงทุนในทรัพย์สินในระยะยาว ดังนั้นลูกค้าผู้ประกอบการโรงงานอุตสาหกรรม
มักมีการจัดส่งทีมงานมาทำการสำรวจพื้นที่ทั้งในส่วนพื้นที่เป้าหมาย
และพื้นที่คู่แข่งเชิงเปรียบเทียบเพื่อรวบรวมข้อมูลเชิงลึก โดยนิคมอุตสาหกรรมเกตเวย์ ซิตี้
มีปัจจัยหลักที่ใช้เป็นจุดขาย ดังนี้

-   นิคมอุตสาหกรรมเกตเวย์ ซิตี้ ตั้งอยู่ในเขตจังหวัดฉะเชิงเทรา
    ห่างจากกรุงเทพมหานครประมาณ 82 กิโลเมตร สนามบินสุวรรณภูมิ 65 กิโลเมตร
    และท่าเรือน้ำลึกแหลมฉบังประมาณ 85 กิโลเมตร
    ซึ่งเป็นทำเลที่ตั้งที่ถือว่ามีการคมนาคมสะดวก
    ประหยัดเวลาและค่าใช้จ่ายในการขนส่งสินค้าของผู้ประกอบการ

-   นิคมอุตสาหกรรมเกตเวย์ ซิตี้ ตั้งอยู่เชิงเขาที่มีระดับความสูงของพื้นดินประมาณ 30 เมตรถึง
    50 เมตร เหนือระดับน้ำทะเลปานกลาง มีระบบระบายน้ำขนาดใหญ่ ทั้งรางระบายน้ำเปิด
    ท่อระบายน้ำปิดที่มีประสิทธิภาพทำให้ไม่ได้รับผลกระทบจากมหาอุทกภัยเมื่อปลายปี 2554

-   มีระบบสาธารณูปโภคส่วนกลางและสิ่งอำนวยความสะดวกต่างๆ ที่ได้มาตรฐานตามเกณฑ์ของ
    กนอ. และเพียงพอที่จะรองรับการลงทุนของผู้ประกอบการ

-   ได้รับสิทธิประโยชน์ตามเกฑ์ของเขตการส่งเสริมการลงทุนที่ 2
    จากสำนักงานคณะกรรมการส่งเสริมการลงุทน (BOI) และยังมีเขตการค้าเสรี (Free
    Trade Zone) เพื่อรองรับอุตสาหกรรมที่เน้นการส่งออกเป็นหลัก

นิคมอุตสาหกรรมเกตเวย์ซิตี้ ยังคงเน้นกลุ่มเป้าหมายอุตสาหกรรมด้านชิ้นส่วนยานยนต์
และอิเลคทรอนิคส์เป็นสำคัญ แต่ก็เปิดกว้างต่ออุตสาหกรรมทุกประเภทให้มาจัดตั้งภายในนิคม
ด้วยความพร้อมของที่ตั้งโครงการ ความสมบูรณ์ของระบบสาธารณูปโภค และสิ่งอำนวยความสะดวก
อีกทั้งเป็นพื้นที่ที่ไม่อยู่ในบริเวณชายฝั่งทะเลตะวันออกที่มีจุดอิ่มตัวของธรรมชาติ
ในการรองรับมลพิษและฟื้นฟูสภาพสิ่งแวดล้อมที่แม้ว่าแต่ละโรงงานอุตสาหกรรมจะมีมาตรการคุมเข้มในการควบคุมการปล่อยมลพิษให้เป็นไปตามระเบียบข้อบังคับแล้วก็ตาม

ปัจจุบัน การพัฒนาโครงการเสร็จสมบูรณ์แล้ว และบริษัทฯ
ยังคงมีพื้นที่เขตอุตสาหกรรมพร้อมขายเหลืออยู่อีกประมาณ 192 ไร่ โดยแบ่งเป็นเขตทั่วไป
General Zone ประมาณ 138 ไร่ และเป็นเขตอุตสาหกรรมฟรีโซน (Free Zone) ประมาณ 54
ไร่

โดยบริษัทฯ ได้พยายามดำเนินการด้านการตลาดและการขายอย่างต่อเนื่อง
และเน้นกลยุทธ์การเข้าถึงลูกค้ากลุ่มเป้าหมายโดยตรงและเน้นการบริการให้เกิดความพึงพอใจกับลูกค้าปัจจุบัน
จนสามารถแนะนำลูกค้ารายใหม่ต่อมา ซึ่งถือได้ว่าประสบความสำเร็จเป็นที่น่าพอใจ
นอกจากพื้นที่พัฒนาพร้อมขายแล้ว บริษัทฯ ยังได้จัดเตรียมพื้นที่เพิ่มเติมเพื่อรอการพัฒนาอีกจำนวนหนึ่ง
โดยขณะนี้อยู่ในระหว่างการดำเนินการขออนุญาติจากหน่วยงานราชการ
และจะพิจารณาจังหวะเวลาที่เหมะสมในการพัฒนาต่อไป โดยในปัจจุบันบริษัทฯ
จะเน้นการขายพื้นที่ที่พัฒนาแล้ว
พร้อมกับพัฒนาปรับปรุงการให้บริการและดูแลสาธารณูปโภคและสิ่งอำนวยความสะดวกในเขตพื้นที่ที่พัฒนาแล้วเป็นหลัก
ดังนั้นการดำเนินงานด้านธุรกิจอสังหาริมทรัพย์ของบริษัทฯ
จะเป็นไปในอัตราที่ไม่สูงมากและเป็นการรอคอยจังหวะและเวลาที่เหมาะสม

ในรอบปีที่ผ่านมา ภาวะการแข่งขันและการตลาดยังคงมีรูปแบบและวิธีการเหมือนเดิม
กล่าวคือผู้พัฒนานิคมอุตสาหกรรมยังคงมุ่งเน้นการเจาะกลุ่มลูกค้าเป้าหมายโดยตรง
ทั้งผ่านที่ปรึกษาด้านการตลาดการขาย และผ่านบริษัทนายหน้าต่างชาติที่มีเครือข่ายกว้างขวาง
โดยการชูจุดเด่นของนิคมอุตสาหกรรม รวมทั้งความพร้อมของระบบสาธารณูปโภค
แต่ด้วยลักษณะเฉพาะของธุรกิจที่การซื้อขายแต่ละครั้งมักมีมูลค่าสูง
และเป็นการลงทุนในทรัพย์สินในระยะยาว ดังนั้นลูกค้าผู้ประกอบการโรงงานอุตสาหกรรม
มักมีการจัดส่งทีมงานมาทำการสำรวจพื้นที่ทั้งในส่วนพื้นที่เป้าหมาย
และพื้นที่คู่แข่งเชิงเปรียบเทียบเพื่อรวบรวมข้อมูลเชิงลึก โดยนิคมอุตสาหกรรมเกตเวย์ ซิตี้
มีปัจจัยหลักที่ใช้เป็นจุดขาย ดังนี้

-   นิคมอุตสาหกรรมเกตเวย์ ซิตี้ ตั้งอยู่ในเขตจังหวัดฉะเชิงเทรา
    ห่างจากกรุงเทพมหานครประมาณ 82 กิโลเมตร สนามบินสุวรรณภูมิ 65 กิโลเมตร
    และท่าเรือน้ำลึกแหลมฉบังประมาณ 85 กิโลเมตร
    ซึ่งเป็นทำเลที่ตั้งที่ถือว่ามีการคมนาคมสะดวก
    ประหยัดเวลาและค่าใช้จ่ายในการขนส่งสินค้าของผู้ประกอบการ

-   นิคมอุตสาหกรรมเกตเวย์ ซิตี้ ตั้งอยู่เชิงเขาที่มีระดับความสูงของพื้นดินประมาณ 30 เมตรถึง
    50 เมตร เหนือระดับน้ำทะเลปานกลาง มีระบบระบายน้ำขนาดใหญ่ ทั้งรางระบายน้ำเปิด
    ท่อระบายน้ำปิดที่มีประสิทธิภาพทำให้ไม่ได้รับผลกระทบจากมหาอุทกภัยเมื่อปลายปี 2554

-   มีระบบสาธารณูปโภคส่วนกลางและสิ่งอำนวยความสะดวกต่างๆ ที่ได้มาตรฐานตามเกณฑ์ของ
    กนอ. และเพียงพอที่จะรองรับการลงทุนของผู้ประกอบการ

-   ได้รับสิทธิประโยชน์ตามเกฑ์ของเขตการส่งเสริมการลงทุนที่ 2
    จากสำนักงานคณะกรรมการส่งเสริมการลงุทน (BOI) และยังมีเขตการค้าเสรี (Free
    Trade Zone) เพื่อรองรับอุตสาหกรรมที่เน้นการส่งออกเป็นหลัก

ข้อดีประการหนึ่งในธุรกิจนิคมอุตสาหกรรมก็คือ ผู้ประกอบการนิคมอุตสาหกรรมจะไม่มีการโจมตี
หรือให้ข้อมูลเชิงลบของแต่ละนิคมอุตสาหกรรม
โดยถือว่าตำแหน่งที่ตั้งของนิคมอุตสาหกรรมจะต้องสร้างความพึงพอใจตามเป้าหมายของผู้ประกอบโรงงานอุตสาหกรรมแต่ละราย
แต่ด้วยปัจจัยภายนอกทั้งต่างประเทศและในประเทศไม่ว่าการเปิดการเสรีการค้าของประชาคมเศรษฐกิจอาเชียน
(AEC) การพึ่งพาความพร้อมของแหล่งพลังงาน การสร้างความมั่นใจในต้นทุนของแหล่งน้ำดิบ
ต้นทุนของแรงงานที่มีฝีมือ ความมีเสถียรภาพทางการเมือง
ระบบขนส่งโลจิสติกส์ทั้งวัตถุดิบและผลิตภัณฑ์จากกระบวนการผลิต
และที่สำคัญที่สุดปัญหามหาอุทกภัยในปี 2554
ที่ผ่านมาซึ่งส่งผลกระทบโดยตรงต่อกระบวนการผลิตภาคอุตสาหกรรม
การพึ่งพาวัตถุดิบจากแหล่งที่มาในพื้นที่ต่างๆ เป็นปัจจัยสำคัญในการแข่งขันด้านการตลาด
และการขายที่ดินอุตสาหกรรมในระยะเวลาถัดจากนี้ไป แต่นิคมอุตสาหกรรมเกตเวย์ ซิตี้
มีภูมิคุ้มกันความเสี่ยงดังกล่าว
ที่ส่งผลให้การตลาดและการแข่งขันของการขายพื้นที่อุตสาหกรรมสามารถดำเนินการได้เป็นอย่างดี
สามารถสร้างความมั่นใจต่อผู้ประกอบการโรงงานอุตสาหกรรมในการตัดสินใจลงทุนเลือกพื้นที่อุตสาหกรรมภายในนิคมอุตสาหกรรมเกตเวย์
ซิตี้

สำหรับการให้บริการระบบสาธารณูปโภคพื้นฐานและสิ่งอำนวยความสะดวกในนิคมอุตสาหกรรม
นับเป็นธุรกิจอีกแขนงหนึ่งของบริษัทฯ ที่สร้างรายได้อย่างต่อเนื่องและแน่นอน
และยังมีโอกาสที่จะเพิ่มขึ้นตามปริมาณการผลิตของสถานประกอบการและยอดการใช้พื้นที่ที่เพิ่มขึ้น
และด้วยขนาดของระบบสาธารณูปโภคที่มีอยู่ในปัจจุบัน อาทิ ระบบผลิตจ่ายน้ำประปา
ระบบบำบัดน้ำเสีย ระบบกำจัดขยะ ระบบไฟฟ้า ระบบสื่อสาร ระบบถนน
ที่ได้จัดเตรียมไว้รองรับการดำเนินงานของสถานประกอบการภายในนิคมอุตสาหกรรมอย่างเพียงพอ
และพร้อมที่จะรองรับการลงทุนครอบคลุมพื้นที่ขายทั้งหมด
จึงยังไม่จำเป็นต้องลงทุนขยายกำลังการผลิตของระบบสาธารณูปโภคแต่อย่างใด

ในการดำเนินงานนิคมอุตสาหกรรมเกตเวย์ ซิตี้ บริษัทฯ ในฐานะส่วนหนึ่งของสังคม
ได้มีกิจกรรมเพื่อตอบแทนสังคมควบคู่กันไปด้วย เช่น การมอบอุปกรณ์การศึกษาให้แก่เด็กนักเรียน
การซ่อมแซมอาคารเรียน การให้ทุนการศึกษา เป็นต้น นอกจากนี้ ยังเปิดโอกาสให้คณะนักเรียน
นักศึกษา และผู้ที่สนใจเข้าเยี่ยมชมการดำเนินงานของนิคมอุตสาหกรรมเกตเวย์ ซิตี้
เพื่อเพิ่มพูนความรู้และประสบการณ์
ตลอดจนให้ตระหนักถึงความสำคัญของการจัดการด้านสิ่งแวดล้อมอย่างมีประสิทธิภาพ รวมทั้งนิคมฯ
ยังได้มีการจัดการน้ำ เพื่อช่วยบรรเทาความเดือดร้อนของชาวบ้านและเกษตรกรในพื้นที่ใกล้เคียง
เนื่องจากพื้นที่บริเวณนี้อยู่ห่างจากพื้นที่ชลประทาน จึงมักเกิดการขาดแคลนน้ำอยู่เสมอในฤดูแล้ง
ถึงกระนั้นก็ตาม บริษัทฯ
ก็ยังคงต้องยึดหลักในการบริหารจัดการน้ำให้เพียงพอต่อความต้องการของผู้ประกอบการในนิคมฯ
เป็นหลัก ในขณะเดียวกันก็ให้ความสำคัญกับชุมชนโดยรวมไปพร้อมๆ กัน

โครงการด้านไฟฟ้า

ด้วยทุนจดทะเบียน 3,000 ล้านบาท และทุนที่เรียกชำระแล้ว 1,719 ล้านบาท บมจ. จี เอ็ม เอส
เพาเวอร์ ซึ่งเป็นบริษัทย่อยของบมจ. เอ็ม ดี เอ็กซ์
ได้นำกลุ่มสถาบันการเงินชั้นนำของไทยเข้ามาเป็นผู้ถือหุ้น
ด้วยทีมงานคุณภาพสูงทั้งทางด้านเทคนิคและด้านการเงิน บมจ. จี เอ็ม เอส เพาเวอร์
วางเป้าหมายที่จะเป็นผู้นำในการเป็นผู้พัฒนาโครงการโรงไฟฟ้าเอกชนในภูมิภาค
โดยการเข้าร่วมทุนกับรัฐบาลประเทศต่างๆ
เพื่อนำการผลิตไฟฟ้าที่ยั่งยืนและเป็นมิตรต่อสิ่งแวดล้อมไปสู่ผู้บริโภคในภูมิภาค
และเพื่อเสริมสร้างศักยภาพของกระแสรายได้ที่มั่นคง
เพื่อการพัฒนาทางด้านเศรษฐกิจสำหรับทุกประเทศที่เกี่ยวข้อง

บมจ. จี เอ็ม เอส เพาเวอร์ โดยการถือหุ้น 100% ในบริษัทย่อยคือ บจ. จี เอ็ม เอส ลาว
ได้แสวงหาโอกาสต่างๆ
ในการพัฒนาโครงการโรงไฟฟ้าเอกชนในสาธารณรัฐประชาธิปไตยประชาชนลาว (“ลาว”)
การเจริญเติบโตของอุปสงค์ทางด้านพลังงานในประเทศไทย
ประกอบกับความอุดมสมบูรณ์ของทรัพยากรน้ำของลาว
เป็นเหตุให้รัฐบาลของสองประเทศลงนามในบันทึกความเข้าใจในปี 2536 และปี 2539
และล่าสุดในปี 2551 นำไปสู่การขายไฟฟ้า 7,000 เมกะวัตต์จากลาวไปสู่ไทยเริ่มต้นในปี 2558

โครงการโรงไฟฟ้าพลังน้ำเทิน-หินบูน

เป็นโครงการโรงไฟฟ้าโครงการแรกที่พัฒนาโดย บจ. จี เอ็ม เอส ลาว ผ่าน บจ. เทิน-หินบูน
พาวเวอร์ ที่ถูกจัดตั้งขึ้นมาในปี 2537 โดยเป็นบริษัทร่วมทุนระหว่าง บจ. จี เอ็ม เอส ลาว
(20%) การไฟฟ้าลาว (60%) และ Nordic Hydropowerน (20%)
เพื่อพัฒนาและเป็นเจ้าของโครงการ ซึ่งเป็นโครงการโรงไฟฟ้าเอกชนต่างชาติแห่งแรก
ที่ขายไฟฟ้าให้แก่ประเทศไทย บจ. เทิน-หินบูน พาวเวอร์
ได้รับสัมปทานในการดำเนินกิจการโรงผลิตไฟฟ้าสำหรับระยะเวลา 30 ปี ซึ่งสามารถต่ออายุได้
ภายใต้สัญญาอนุญาตประกอบกิจการ ซึ่งลงนามโดยรัฐบาลลาวในเดือนตุลาคม 2537
และเป็นโครงการโรงไฟฟ้าในลาวโครงการแรกที่มีการลงนามในสัญญาในฐานะโครงการโรงไฟฟ้าเอกชน
(ไอพีพี) กับการไฟฟ้าฝ่ายผลิตแห่งประเทศไทยในเดือนมิถุนายน 2539 ต่อมาในเดือนตุลาคม 2539
โครงการนี้ได้กลายเป็นโครงการโรงไฟฟ้าในลาวโครงการแรกที่ประสบความสำเร็จในการได้รับการสนับสนุนทางการเงินระหว่างประเทศ
เป็นเงินกู้ที่มีสิทธิไล่เบี้ยจำกัด จำนวน 207 ล้านเหรียญสหรัฐ
โดยส่วนหนึ่งเป็นการสนับสนุนโดยกลุ่มผู้ให้กู้เชิงพาณิชย์ระหว่างประเทศหลายกลุ่ม
ให้กู้เป็นเงินเหรียญสหรัฐ[]ภายใต้การค้ำประกันโดยสำนักงานเครดิตการส่งออก
และอีกส่วนหนึ่งได้รับการสนับสนุนจากกลุ่มธนาคารพาณิชย์ไทยร่วมให้กู้เป็นเงินบาท
ธุรกรรมทางการเงินดังกล่าวนี้ ได้รับการกล่าวถึงว่าเป็นธุรกรรมประวัติศาสตร์แห่งปี (Deal of
the Year) ในวารสารตีพิมพ์ในต่างประเทศหลายฉบับ นับเป็นผลงานก้าวสำคัญของบริษัท
และเป็นแบบอย่างที่สำคัญสำหรับธุรกรรมทางการเงินในอนาคตของประเทศ

การก่อสร้างโครงการซึ่งมีมูลค่า 280 ล้านเหรียญสหรัฐ ได้เริ่มขึ้นในเดือนธันวาคม 2537
ด้วยสัญญารับเหมาก่อสร้างสำคัญ ๆ
ซึ่งทางบริษัทมอบหมายให้กับผู้รับเหมาที่มีชื่อเสียงและมีประสบการณ์ที่ผ่านการคัดเลือกตามขั้นตอนการประมูลแข่งขันระหว่างประเทศ
และการก่อสร้างโครงการได้สร้างเสร็จสมบูรณ์ก่อนกำหนดโดยเริ่มปฏิบัติการในเชิงพาณิชย์ได้ตั้งแต่
31 มีนาคม 2541 รวมต้นทุนที่ใช้ในการก่อสร้างโครงการประมาณ 240 ล้านเหรียญสหรัฐ
ซึ่งต่ำกว่างบประมาณที่ตั้งไว้มาก

บจ. เทิน-หินบูน พาวเวอร์ ประสบความสำเร็จในการปรับโครงสร้างเงินกู้ใหม่ในเดือนเมษายน
2545 โดยสามารถจัดหาเงินกู้ใหม่เพื่อทดแทนวงเงินกู้เดิม เป็นจำนวน 3 พันล้านบาท
จากกลุ่มผู้ให้กู้ร่วมที่เป็นสถาบันการเงินไทย โดยมีธนาคารกรุงเทพ จำกัด (มหาชน) เป็นแกนนำ
และร่วมให้กู้โดยธนาคารไทยธนาคาร จำกัด (มหาชน) ธนาคารไทยพาณิชย์ จำกัด (มหาชน)
ธนาคารนครหลวงไทย จำกัด (มหาชน) ธนาคารกรุงศรีอยุธยา จำกัด (มหาชน)
ธนาคารทหารไทย จำกัด (มหาชน) และบริษัทเงินทุนเอกชาติ
นอกจากนี้ยังได้รับวงเงินกู้เป็นเหรียญสหรัฐอีกจำนวน 30 ล้านเหรียญ เป็นระยะเวลา 10 ปี
จากธนาคารเพื่อการส่งออกและนำเข้าแห่งประเทศไทย (ธสน.)
ซึ่งได้มาทดแทนเงินกู้เดิมของธสน. และเงินกู้ด้อยสิทธิของ AMI (Asian Mezzanine
Infrastructure Fund) ซึ่งวงเงินกู้ใหม่นี้ นับเป็นวงเงินกู้ที่ไม่มีข้อผูกมัดเป็นจำนวนมากที่สุด
ที่ธสน.เคยให้กับบริษัทที่ไม่ใช่บริษัทของไทย

โครงสร้างทางการเงินนี้ประสบความสำเร็จเป็นอย่างมากในหลายด้าน
ไม่เพียงแต่จะสามารถลดภาระดอกเบี้ยลงได้จำนวนมากแล้ว
ยังเป็นการจัดโครงสร้างเงินกู้ที่เหมาะกับโครงสร้างรายได้ของบจ. เทิน หินบูน พาวเวอร์
ซึ่งยังผลให้ความเสี่ยงจากอัตราแลกเปลี่ยนเงินตราลดลงอีกด้วย นอกจากนี้
โครงสร้างทางการเงินโดยการหาเงินกู้ทดแทนนี้ ยังช่วยลดภาระการลงทุนของผู้ถือหุ้นลง
ส่งผลให้มีระยะเวลาในการคืนทุนในส่วนการลงทุนของผู้ถือหุ้นราว 4 ปี
นับจากเริ่มดำเนินการเชิงพาณิชย์แล้ว
สิ่งเหล่านี้คือผลลัพธ์ที่น่าภาคภูมิใจยิ่งสำหรับโครงการโรงไฟฟ้า
ซึ่งมักจะไม่ค่อยได้เกิดขึ้นกับโครงการด้านพลังน้ำ

ในวันที่ 5 มีนาคม 2547 บจ. เทิน-หินบูน พาวเวอร์ได้ลงนามในบันทึกความเข้าใจกับรัฐบาลลาว
โดยให้สิทธิบจ. เทิน-หินบูน พาวเวอร์ ในการขยายโครงการของบริษัท ต่อมาบจ. เทิน-หินบูน
พาวเวอร์ จึงได้เริ่มการทำการสำรวจและศึกษาในรายละเอียดหลายครั้ง ทั้งทางด้านเทคนิค
ด้านสิ่งแวดล้อม และการศึกษาความเป็นไปได้ทางด้านการเงิน สำหรับโครงการส่วนขยายนี้

โครงการเทิน-หินบูนส่วนขยาย ประกอบด้วย อ่างเก็บน้ำใหม่ และโรงผลิตไฟฟ้า
ซึ่งอยู่ทางด้านต้นน้ำของเขื่อนเดิม และการขยายกำลังการผลิตของโรงไฟฟ้าปัจจุบัน ดังนั้น
ปริมาณไฟฟ้าที่ขายให้การไฟฟ้าฝ่ายผลิตแห่งประเทศไทยจะเพิ่มขึ้นจาก 210 เมกะวัตต์ เป็น 440
เมกะวัตต์ และอีก 60 เมกะวัตต์จากโรงไฟฟ้าต้นน้ำจะขายให้กับการไฟฟ้าลาว
ดังนั้นกำลังการผลิตรวมของโครงการจึงเพิ่มขึ้นเป็น 500 เมกะวัตต์

ปี 2551 มีการบรรลุข้อตกลงทางการค้าสำคัญหลายประการ
ยังผลให้โครงการเทิน-หินบูนส่วนขยายเริ่มดำเนินการไปได้
มีการต่อรองและแก้ไขสัญญาสำหรับสัญญาผู้ถือหุ้นของบจ. เทิน-หินบูน พาวเวอร์
สัญญาซื้อขายไฟฟ้ากับการไฟฟ้าฝ่ายผลิตแห่งประเทศไทยและการไฟฟ้าลาว
และสัญญาอนุญาตประกอบกิจการระหว่างบจ. เทิน-หินบูน พาวเวอร์กับรัฐบาลลาว นอกจากนี้
ยังมีการต่อรองและอนุมัติสัญญาการก่อสร้างให้กับบริษัท CMC จากประเทศอิตาลี
สำหรับงานทางด้านโยธา บริษัท Andritz จากประเทศออสเตรีย
สำหรับงานทางด้านเครื่องจักรกลและระบบไฟฟ้า และบริษัทร่วมทุนระหว่าง Loxley และ RCR
จากประเทศไทย สำหรับงานทางด้านสายส่ง
ซึ่งสัญญาเหล่านี้เป็นสัญญาสำหรับงานหลักที่สำคัญในการดำเนินการก่อสร้างโครงการเทิน-หินบูนส่วนขยาย
และได้มีการเริ่มดำเนินการสำหรับทุกสัญญาในปี 2551

อาจจะเป็นไปได้ว่าความสำเร็จที่น่าประทับใจที่สุดสำหรับโครงการเทิน-หินบูนส่วนขยายในปี 2551
คือ การที่โครงการประสบความสำเร็จในการจัดหาเงินกู้ชนิดไม่มีสิทธิไล่เบี้ย
ซึ่งเทียบได้เป็นจำนวนกว่า 600 ล้านเหรียญสหรัฐในเดือนตุลาคม
โดยแม้ว่าในช่วงระยะเวลานั้นจะยังอยู่ในช่วงวิกฤตเศรษฐกิจทั่วโลกที่เลวร้ายที่สุดในประวัติศาสตร์
และนี่ย่อมเป็นหลักฐานสำคัญที่แสดงถึงความเข้มแข็งของโครงการ และผู้สนับสนุน
เงินกู้ประกอบด้วยส่วนที่เป็นเหรียญสหรัฐและเงินบาท โดยมีสถาบันการเงินหลักได้แก่ BNP
Paribas, ANZ, KBC และธสน. เป็นผู้นำในการให้เงินกู้เป็นเหรียญสหรัฐ และสำหรับเงินบาท
ธนาคารกสิกรไทย จำกัด (มหาชน) เป็นสถาบันการเงินหลัก และมีธนาคารกรุงศรีอยุธยา จำกัด
(มหาชน) ธนาคารนครหลวงไทย จำกัด (มหาชน) ธนาคารธนชาติ จำกัด (มหาชน) และ ธสน.
เป็นผู้ให้กู้ร่วม

การก่อสร้างโครงการเทิน-หินบูนส่วนขยายได้เริ่มดำเนินการอย่างจริงจังในปี 2552
แต่สิ่งที่สำคัญยิ่งกว่านั้นคือ ในวันที่ 12 พฤศจิกายน 2552 บจ. เทิน-หินบูน พาวเวอร์
ได้ลงนามในสัญญาเงินกู้จำนวน 112.5 ล้านเหรียญสหรัฐกับ 3
สถาบันการเงินเพื่อสนับสนุนเงินลงทุนในการพัฒนา ได้แก่ PROPARCO จากฝรั่งเศส FMO
จากเนเธอร์แลนด์ และ DEG จากเยอรมัน (หรือเรียกรวมกันว่า DFIs)
เงินกู้จำนวนนี้จะมาทดแทนเงินกู้ที่เป็นเงินบาทส่วนเกินซึ่งเกิดจากการเพิ่มเงินกู้ครั้งแรกในปี 2551
ซึ่งจำเป็นต้องจัดหามาเพิ่มเติมเนื่องจากได้รับผลกระทบจากวิกฤตเศรษฐกิจทั่วโลกที่ทำให้ปริมาณเงินกู้เหรียญสหรัฐที่มีในตลาดลดลง
และผลจากการทำธุรกรรมในครั้งนี้
ทำให้สามารถรักษาสัดส่วนของเงินกู้ที่เป็นเหรียญสหรัฐต่อเงินกู้ที่เป็นเงินบาทของโครงการเทิน-หินบูน
ส่วนขยายให้กลับมาอยู่ที่สัดส่วนห้าสิบต่อห้าสิบได้ตามความประสงค์เดิม

นอกเหนือจากเหตุผลในการรักษาสัดส่วนเงินตราระหว่างสกุลเงินสำหรับเงินกู้ยืม
ธุรกรรมนี้ยังมีความสำคัญในแง่ของการรักษามาตรฐานของโลกในด้านสิ่งแวดล้อมและสังคม
ซึ่งทางโครงการนำมาเป็นหลักปฏิบัติ เนื่องจากสถาบันการเงินแต่ละแห่งที่สนับสนุนเงินกู้ในการพัฒนา
ล้วนส่งผู้เชี่ยวชาญทางด้านสิ่งแวดล้อมและสังคมมาเยี่ยมสถานที่ตั้งโครงการในลาว
เพื่อประเมินการดำเนินงานทางด้านสิ่งแวดล้อมและสังคม
ซึ่งเป็นส่วนหนึ่งของการประเมินโครงการก่อนการอนุมัติวงเงิน
และการประเมินเหล่านี้สรุปผลว่าแผนงานและประสิทธิภาพการดำเนินงานของบจ. เทิน-หินบูน
พาวเวอร์เป็นไปตามเกณฑ์สูงสุดของมาตรฐานที่เกี่ยวข้องสำหรับโครงการประเภทนี้
ยังผลให้สถาบันการเงินเหล่านี้อนุมัติเงินกู้ให้แก่โครงการ

ในปี 2555 การก่อสร้างโครงการส่วนขยายเสร็จสมบูรณ์
และเริ่มจ่ายกระแสไฟฟ้าในเชิงพาณิชย์เข้าสู่ระบบของ กฟผ. ในเดือนธันวาคม
รวมทั้งการจ่ายกระแสไฟฟ้าในเชิงพาณิชย์เข้าสู่ระบบของการไฟฟ้าลาว
ภายใต้เงื่อนไขของสัญญาซื้อขายไฟฟ้าระหว่างกัน ซึ่งทำให้กำลังการผลิตของโรงไฟฟ้าเทิน-หินบูน
เพิ่มเป็น 500 เมกะวัตต์ โดยที่ 440 เมกะวัตต์ ส่งเข้าระบบของ กฟผ. และอีก 60 เมกะวัตต์
ส่งเข้าระบบการไฟฟ้าลาว

การประสบความสำเร็จในการจ่ายกระแสไฟฟ้าในเชิงพาณิชย์ในปลายปี 2555 มีผลให้ในปี 2556
เป็นปีที่บันทึกได้ว่า บจ. เทิน-หินบูน พาวเวอร์
สามารถเดินเครื่องและขายพลังงานไฟฟ้าโดยรวมให้แก่ กฟผ. และการไฟฟ้าลาวได้มากกว่า
3,300 เมกะวัตต์-ชั่วโมง สุงกว่าที่ประมาณไว้
ซึ่งเป็นตัวบ่งชี้ถึงความสำเร็จในอนาคตของโครงการส่วนต่อขยายในเบื้องต้น

จากการประสบความสำเร็จของโครงการเทิน-หินบูนส่วนขยาย บจ. เทิน-หินบูน พาวเวอร์
ได้เข้าเจรจากับ รัฐบาลแห่ง สปป. ลาว
เพื่อพัฒนาโครงการพลังน้ำแห่งใหม่ภายใต้การดำนงานของ บจ. เทิน-หินบูน พาวเวอร์
ซึ่งพบว่ามีอยูหลายโครงการ และกำลังอยู่ในระหว่างพิจารณาทบทวนในเบื้องต้น
เพื่อเลือกโครงการที่เหมาะสมที่สุด

โครงการโรงไฟฟ้าพลังความร้อนร่วมบางบ่อ

บมจ. จี เอ็ม เอส เพาเวอร์ และ Marubeni Corporation จากญี่ปุ่น (“Marubeni”)
ได้ร่วมกันจัดตั้งบจ. อีสเทิร์น เพาเวอร์ แอนด์ อิเล็คทริค ขึ้นโดยมีบมจ. จี เอ็ม เอส
เพาเวอร์ถือหุ้นในอัตราร้อยละ 67
เพื่อประมูลโครงการโรงไฟฟ้าภายใต้โครงการโรงไฟฟ้าเอกชนของการไฟฟ้าฝ่ายผลิตแห่งประเทศไทย
ในเดือนมีนาคม 2540 โครงการโรงไฟฟ้าพลังความร้อนร่วม บางบ่อ ซึ่งตั้งอยู่ที่ตำบลคลองด่าน
อำเภอบางบ่อ จังหวัดสมุทรปราการ ได้ผ่านการคัดเลือกเข้ารอบสุดท้าย
และได้ลงนามในสัญญาโรงไฟฟ้าเอกชน (PPA) กับการไฟฟ้าฝ่ายผลิตแห่งประเทศไทย เมื่อวันที่ 19
พฤศจิกายน 2540

ในปี 2542 มีการปรับโครงสร้างผู้ถือหุ้นของบจ. อีสเทิร์น เพาเวอร์ แอนด์
อิเล็คทริคโดยดึงเอาผู้ร่วมทุนที่มีศักยภาพเข้ามาเสริม อันได้แก่ TOTAL FINA S.A. (“TOTAL”)
จากฝรั่งเศส และ China Development Industrial Bank Inc. (“CDIB”) จากไต้หวัน
ซึ่ง TOTAL เป็นบริษัทพลังงานที่ใหญ่ติดอันดับหนึ่งในห้าของโลก
ซึ่งดำเนินธุรกิจด้านน้ำมันและก๊าซธรรมชาติในไทยและภูมิภาคใกล้เคียง ได้เข้าซื้อหุ้นของบจ.
อีสเทิร์น เพาเวอร์ แอนด์ อิเล็คทริคในอัตราร้อยละ 28 เมื่อวันที่ 9 สิงหาคม 2542
ซึ่งเป็นการนำโอกาสทางธุรกิจในอนาคตที่ดีมาสู่บจ. อีสเทิร์น เพาเวอร์ แอนด์ อิเล็คทริค ส่วน
CDIB เป็นธนาคารเพื่ออุตสาหกรรมชั้นนำของไต้หวัน
ซึ่งดำเนินธุรกิจในด้านการลงทุนในประเทศไทยและภูมิภาคใกล้เคียง ได้เข้าซื้อหุ้นในอัตราร้อยละ
12 เมื่อวันที่ 23 มิถุนายน 2542 ซึ่งเป็นการสนับสนุนด้านการเงินที่สำคัญแก่บจ. อีสเทิร์น
เพาเวอร์ แอนด์ อิเล็คทริค ผลจากการปรับโครงสร้างผู้ถือหุ้นดังกล่าว ทำให้สัดส่วนการถือหุ้นของ
บมจ. จี เอ็ม เอส เพาเวอร์ ในบจ. อีสเทิร์น เพาเวอร์ แอนด์ อิเล็คทริคลดลงเหลือร้อยละ 32
และ Marubeni มีสัดส่วนการถือหุ้นลดลงเหลือร้อยละ 28 ซึ่งบมจ. จี เอ็ม เอส เพาเวอร์
ก็ยังคงเป็นผู้ถือหุ้นรายใหญ่ที่สุดและเป็นผู้นำหลักในการพัฒนาโครงการ
และในขณะเดียวกันยังเป็นการเพิ่มศักยภาพความเข้มแข็งและโอกาสทางธุรกิจในอนาคตที่ดีขึ้นให้กับ
บจ. อีสเทิร์น เพาเวอร์ แอนด์ อิเล็คทริค

ในปี 2543 การพัฒนาโครงการได้ประสบความสำเร็จก้าวใหญ่อีกก้าว
เมื่อสามารถจัดหาแหล่งเงินกู้ได้สำเร็จเมื่อวันที่ 14 กุมภาพันธ์ 2543 โดยบจ. อีสเทิร์น เพาเวอร์
แอนด์ อิเล็คทริค ได้ลงนามในสัญญาเงินกู้เพื่อพัฒนาโครงการเป็นจำนวนเงินถึง 181,875,000
เหรียญสหรัฐ โดยมีรายละเอียด ดังนี้

-   เงินกู้ก้อนแรกมากกว่า 115
    ล้านเหรียญสหรัฐเป็นเงินกู้เพื่อสนับสนุนโครงการโดยมีการค้ำประกันความเสี่ยงทางการเมืองโดยหน่วยงานภาครัฐจากประเทศญี่ปุ่น
    (MITI) จัดเตรียมโดย Citicorp, Tokai Bank, BNP Paribas, และ Credit
    Agricole Indosuez และร่วมจัดการโดย Standard Chartered Bank

-   เงินกู้ก้อนที่ 2 เป็นจำนวนประมาณ 45 ล้านเหรียญสหรัฐ ได้รับการสนับสนุนจาก TOTAL
    FINA ELF S.A. จัดเตรียมโดย BNP และร่วมจัดการโดย Credit Agricole Indosuez
    และ Fortis Bank

-   เงินทุนหมุนเวียนและเงินค้ำประกันอีกจำนวน 525 ล้านบาท สนับสนุนโดยธนาคารกรุงเทพ
    จำกัด (มหาชน)

-   เงินกู้เพื่อใช้ชำระค่าภาษีมูลค่าเพิ่มจำนวน 350 ล้านบาท สนับสนุนโดยธนาคารกรุงเทพ จำกัด
    (มหาชน) และ บรรษัทเงินทุนอุตสาหกรรมแห่งประเทศไทย

การสนับสนุนด้านการเงินของโครงการโรงไฟฟ้าพลังความร้อนร่วมบางบ่อในครั้งนี้นับว่าประสบความสำเร็จอย่างยิ่ง
และถือว่าเป็นหนึ่งในธุรกรรมการสนันสนุนด้านการเงินที่ประสบความสำเร็จเป็นครั้งแรก
สำหรับธุรกรรมทางการเงินประเภทเดียวกันในภูมิภาคเอเซีย
นับตั้งแต่เกิดวิกฤตการณ์ทางการเงินในเอเซียเป็นต้นมา

หลังความสำเร็จที่สำคัญด้านการเงิน
โครงการโรงไฟฟ้าพลังความร้อนร่วมบางบ่อได้รับเงินกู้รอบแรกในเดือนมีนาคม 2543
ซึ่งทำให้การพัฒนาโครงการเป็นไปตามกำหนด โดยในเดือนเดียวกันนี้ ได้มีการแจ้งต่อผู้รับเหมาหลัก
ที่สำคัญทั้งหมด เพื่อให้เริ่มดำเนินการรวมถึงสัญญาก่อสร้างโครงการกับ Alstom Power (เดิมชื่อ
ABB Power) สัญญาก่อสร้างสายส่งและท่อส่งก๊าซ กับ Sumitomo Electric Industries และ
Italian Thai Development Plc. ตามลำดับ

โครงการโรงไฟฟ้าพลังความร้อนร่วมบางบ่อ
เริ่มเดินเครื่องเพื่อผลิตกระแสไฟฟ้าเชิงพาณิชย์เมื่อวันที่ 25 มีนาคม 2546
ถึงแม้จะเผชิญความยากลำบากในการพัฒนา
แต่ในที่สุดกลับใช้เงินลงทุนรวมต่ำกว่างบประมาณที่ตั้งไว้ถึงประมาณ 30 ล้านเหรียญสหรัฐ
ซึ่งถือเป็นผลงานที่น่าภูมิใจสำหรับโครงการที่มีความซับซ้อนและท้าทายนี้ นอกจากนี้
โครงการยังได้รับพระมหากรุณาธิคุณจากสมเด็จพระเทพรัตนราชสุดา สยามบรมราชกุมารี
ในการเสด็จมาเป็นองค์ประธานในพิธีฉลองเปิดโครงการเมื่อวันที่ 1 ตุลาคม 2546
และยังมีบุคคลสำคัญอื่น ๆ อีกหลายท่าน มาร่วมฉลองความสำเร็จของโครงการนี้

ในเดือนธันวาคม 2547 ความสำเร็จอีกประการของโครงการโรงไฟฟ้าพลังความร้อนร่วมบางบ่อคือ
สามารถจัดหาเงินกู้ทดแทนเงินกู้เดิมได้ โดยมีกลุ่มผุ้สนับสนุนเงินกู้ใหม่ ได้แก่ China
Construction Bank และ Bank of China จากจีน, KBC Bank จากเบลเยี่ยม และ
Citicorp จากสหรัฐอเมริกา ยังผลให้มีการเปลี่ยนแปลงที่ดีขึ้นในด้านเงื่อนไขการกู้ยืม
และยังสามารถลดส่วนต่างของดอกเบี้ยลงได้อีกด้วย นอกจากนี้
ยังสามารถยกเลิกเงื่อนไขเรื่องการค้ำประกันความเสี่ยงทางด้านการเมือง
ส่วนเงื่อนไขเรื่องการสำรองเงินเพื่อชำระหนี้สามารถลดลงเหลือเพียง 3 เดือน

ความสำเร็จก้าวสำคัญของธุรกรรมนี้ ได้แก่

-   เป็นการจัดหาเงินทุนทดแทนได้เป็นครั้งแรกสำหรับโครงการโรงไฟฟ้าเอกชน

-   เป็นโครงการทางด้านสาธารณูปโภคโครงการแรกในประเทศไทยที่ได้รับการสนับสนุนทางการเงินจากสถาบันการเงินจากประเทศจีน
    และเป็นครั้งแรกที่สถาบันการเงินจากประเทศจีนได้สนับสนุนเงินกู้ให้โครงการในต่างประเทศที่ไม่มีผู้ร่วมสนับสนุนจากประเทศจีน

-   เป็นการให้สนับสนุนเงินกู้ให้กับโครงการในประเทศไทยเป็นครั้งแรกที่มีระยะเวลากู้มากกว่า
    10 ปี
    โดยไม่ต้องมีการประกันความเสี่ยงทางด้านการเมืองนับตั้งแต่วิกฤตการณ์ทางการเงินทั่วเอเซีย

-   เป็นโครงการโรงไฟฟ้าเอกชนโครงการแรกในภูมิภาคที่ได้รับเงื่อนไขในการสำรองเงินเพื่อชดใช้หนี้เพียง
    3 เดือน

บนพื้นฐานของความสำเร็จอย่างยิ่งทางด้านการเงินนี้ ในปี 2548
โครงการโรงไฟฟ้าพลังความร้อนร่วม บางบ่อสามารถสร้างสถิติใหม่ในระดับโลก
สำหรับการทำงานอย่างต่อเนื่องถึง 189 วันของเครื่องกังหันก๊าซ GT-26
ก่อนการหยุดการเดินเครื่องเพื่อการตรวจเช็คตามกำหนด และยังสามารถสร้างสถิติใหม่อีกครั้งในปี
2553 สำหรับการทำงานอย่างต่อเนื่องถึง 246 วันของเครื่องกังหันก๊าซ GT-24/26
ซึ่งสามารถทำลายสถิติเดิม และเป็นครั้งที่ 2 ที่โครงการนี้ได้สร้างเกณฑ์มาตรฐานใหม่ของโลก

ในปี 2554 โครงการไฟฟ้าพลังงานความร้อนบางบ่อได้ประสบความสำเร็จอย่างมาก
โดยเฉพาะอย่างยิ่งการมีค่าชั่วโมงความพร้อมจ่าย (Contracted Available Hours)
ที่จะขายให้การไฟฟ้าฝ่ายผลิตแห่งประเทศไทย เต็ม 100% เป็นครั้งที่ 4
นับตั้งแต่เริ่มดำเนินการเชิงพาณิชย์ในปี 2546 และโครงการได้รับการรับรองด้านสุขอนามัย
ความปลอดภัย และมาตรฐานด้านสิ่งแวดล้อม โดยสามารถดำเนินงานได้ต่อเนื่องถึง 1.6
ล้านชั่วโมงทำงาน หรือเท่ากับ 2,600 วัน โดยไม่มีอุบัติเหตุสูญเสียเวลา และในปี 2555
ก็สามารถดำเนินงานได้ถึง 1.9 ล้านชั่วโมงการทำงาน หรือ 3,000 วัน โดยปราศจากอุบัติเหตุ

บริษัทฯ มีความมุ่งมั่นอย่างเต็มที่ในการสนับสนุนการเจริญเติบโตทางด้านเศรษฐกิจของประเทศไทย
และของภูมิภาคใกล้เคียงในแถบลุ่มแม่น้ำโขง
โดยจะให้การสนับสนุนด้านการพัฒนาสาธารณูปโภคพื้นฐานที่สำคัญและจำเป็นต่อการรักษาโอกาสทางเศรษฐกิจของภูมิภาคอย่างยั่งยืน
โดยเฉพาะอย่างยิ่ง ในปัจจุบันกระแสการพัฒนาของโลกเน้นไปยังพลังงานเพื่อสิ่งแวดล้อม (Green
Energy) มากขึ้น บมจ. จี เอ็ม เอส เพาเวอร์
ได้รับฐานะให้เป็นผู้นำในการพัฒนาโครงการที่เป็นมิตรต่อสิ่งแวดล้อมอย่างยั่งยืน
ซึ่งเปรียบเสมือนคำมั่นสัญญาและเป็นเสาหลักในการวางแผนกลยุทธของบริษัทต่อไป

ในปี 2556
โครงการโรงไฟฟ้าพลังความร้อนร่วมบางบ่อได้ประสบความสำเร็จเป็นที่น่าประทับใจในหลาย ๆ
ประการ ในแง่การเดินเครื่อง
โครงการโรงไฟฟ้าพลังความร้อนร่วมบางบ่อได้ประสบความสำเร็จในการเดินเครื่องครบจำนวนชั่วโมงเดินเครื่องสูงสุดที่กำหนดไว้ในสัญญาซื้อขายไฟฟ้ากับทาง
กฟผ. รวมทั้งยังสามารถเดินเครื่องเพิ่มเติมได้อีกตามที่ กฟผ.ร้องขอ
การประสบความสำเร็จดังกล่าวเป็นที่น่าประทับใจมากแม้ว่าในปี 2556 นี้
จำต้องขยายเวลาบำรุงรักษาเพื่อเปลี่ยน Turbine Blades เนื่องจากพบปัญหาของ Fleet-wide
ตามที่ Alstom ผู้เดินเครื่องตรวจพบ นอกจากนี้ในปี 2556
โครงการโรงไฟฟ้าพลังความร้อนร่วมบางบ่อได้ประสบความสำเร็จอย่างยอดเยี่ยมอีกครั้ง
โดยปราศจากข้อร้องเรียนทางด้านสุขอนามัย ความปลอดภัย และสิ่งแวดล้อม ยิ่งไปกว่านั้น
ในปลายปี 2556 โครงการโรงไฟฟ้าพลังความร้อนร่วมบางบ่อสามารถเดินเครื่องได้มากกว่า 2
ล้าน คน-ชั่วโมง ในช่วงเวลามากกว่า 3,300 วัน โดยปราศจากการเสียเวลาเนื่องจากอุบัติเหตุ
นอกจากนี้ โครงการโรงไฟฟ้าพลังความร้อนร่วมบางบ่อ
ยังสามารถดำเนินการเป็นไปตามกฏระเบียบและเงื่อนต่างๆทางด้านสิ่งแวดล้อมมาตั้งแต่แรกโดยปราศจากข้อร้องเรียนใดๆอีกด้วย

นอกจากความสำเร็จที่น่าประทับใจดังกล่าว โครงการโรงไฟฟ้าพลังความร้อนร่วมบางบ่อ
ยังประสบความสำเร็จที่สำคัญอีก 2 เรื่อง ในปี 2556 นี้ สิ่งแรกคือ
โครงการโรงไฟฟ้าพลังความร้อนร่วมบางบ่อ ได้ทำสัญญาเดินเครื่องและบำรุงรักษาฉบับใหม่กับ
Alstom อายุสัญญา 10 ปี โดยการเดินเครื่องจะเป็นไปตามเงื่อนไขของสัญญาซื้อขายไฟของ กฟผ.
ภายใต้สัญญาดังกล่าวจะเป็นหลักประกันว่าโรงไฟฟ้าจะสามารถเดินเครื่องผลิตกระแสไฟฟ้าได้อย่างต่อเนื่องรวมทั้งการบำรุงรักษาได้ในระดับสูงสุด
ทั้งนี้ยังได้ตกลงอีกด้วยว่าอุปกรณ์ต่างๆของโรงไฟฟ้าจะได้รับการปรับปรุงเพื่อเพิ่มประสิทธิภาพในราคาที่สมเหตุผล
ความสำเร็จที่สำคัญที่สองในปี 2556 นี้คือ โครงการโรงไฟฟ้าพลังความร้อนร่วมบางบ่อ
สามารถดำเนินการปรับปรุงโครงสร้างหนี้หลักของบริษัทฯได้เมื่อวันที่ 2 กรกฎาคม 2556
การปรับปรุงโครงสร้างหนี้ดังกล่าวได้เพิ่มหนี้ในส่วนของเงินบาทให้มากกว่า 2,000 ล้านบาท
มีผลให้เพิ่มความสามารถทางเศรษฐศาตร์ของบริษัทฯ โดยการลดค่าใช้จ่ายเกี่ยวกับการกู้เงิน
และลดความเสี่ยงเกี่ยวกับเคลื่อนไหวของอัตราแลกเปลี่ยนเงินตราต่างประเทศ
อีกทั้งได้เพิ่มวงเงินเพื่อรองรับภาระค่าใช้จ่ายตามสัญญาเดินเครื่องและบำรุงรักษาฉบับใหม่

โครงการในสาธารณรัฐแห่งสหภาพเมียนมาร์

สาธารณรัฐแห่งสหภาพเมียนมาร์เป็นตลาดที่สำคัญอีกแห่งหนึ่งในภูมิภาคของ บมจ. จี เอ็ม เอส
เพาเวอร์ บริษัทฯได้เคยแสวงหาโอกาสในการพัฒนาหลายๆโครงการในประเทศเพื่อนบ้านนี้
แต่เนื่องจากสภาวะทางการเมืองยังไม่เหมาะสม จนกระทั่งในช่วงเวลาที่ผ่านมา
ที่สภาวะทางการเมืองเริ่มมีการเปลี่ยนแปลง โดยในปี 2556 บมจ. จี เอ็ม เอส เพาเวอร์
ได้ก้าวเข้าสู่ตลาดใหม่นี้โดยทำการบุกเบิกเหมือนกับที่ดำเนินการใน สปป.ลาวเมื่อ 20 ปีที่แล้ว

เมื่อวันที่ 20 มิถุนายน 2556 บมจ. จี เอ็ม เอส เพาเวอร์
ได้ลงนามในบันทึกความเข้าใจกับบริษัท โกล- บอล เพาเวอร์ ซินเนอร์ยี่ จำกัด (GPSC)
ซึ่งเป็นบริษัทลงทุนทางด้านพลังงานไฟฟ้าในเครือของบริษัท ปตท. จำกัด (มหาชน)
ในความร่วมมือเพื่อพัฒนาโครงการโรงไฟฟ้าพลังงานความร้อนร่วมในเมียนม่าร์ ความร่วมมือกับ
GPSC นี้ถือเป็นกลยุทธที่สำคัญ เนื่องจากบริษัทแม่ของ GPSC
ได้ดำเนินธุรกิจในเมียนม่าร์มาเป็นระยะเวลานาน และเป็นผู้ลงทุนในแหล่งก๊าซธรรมชาติแหล่งใหม่
ซึ่งเป็นเรื่องสำคัญสำหรับโรงไฟฟ้าพลังความร้อนร่วมแห่งใหม่ในเมียนม่าร์ นอกจากนั้น บมจ. จี
เอ็ม เอส เพาเวอร์ และ GPSC ยังได้ลงนามในบันทึกความเข้าใจกับกรมพลังงานไฟฟ้า (DEP)
กระทรวงพลังงานไฟฟ้า ของสาธารณรัฐแห่งสหภาพเมียนมาร์ เมื่อวันที่ 25 กรกฎาคม
2556เพื่อดำเนินการศึกษาและพัฒนาโครงการโรงไฟฟ้าพลังงานความร้อนร่วมในเขตย่างกุ้งและอิระวดี
ขนาดกำลังผลิต 500 เมกะวัตต์ โดยประมาณ

จากการลงนามในบันทึกความเข้าใจดังกล่าว บมจ. จี เอ็ม เอส เพาเวอร์ พร้อมด้วย GPSC และ
DEP ได้ดำเนินการมอบหมายให้ที่ปรึกษานานาชาติที่มีคุณภาพ
ทำการศึกษาเพื่อออกแบบและพัฒนาโรงไฟฟ้าและสาธารณูปโภคที่เกี่ยวข้อง ในขณะเดียวกัน บมจ. จี
เอ็ม เอส เพาเวอร์ ได้ทำการเจรจากับบรรดาสถาบันการเงินหลาย ๆ
แห่งเพื่อสนันสนุนการหาแหล่งเงินกู้ที่ต้องการสำหรับการพัฒนาโครงการที่น่าสนใจนี้ให้ประสบความสำเร็จ

ด้วยโครงการเหล่านี้ที่กำลังดำเนินการ และโครงการอื่น ๆ
อีกหลายโครงการที่ยังอยู่ในระหว่างตัดสินใจ บริษัทฯ
มีความมุ่งมั่นอย่างเต็มที่ในการสนับสนุนการเจริญเติบโตด้านเศรษฐกิจของประเทศไทย
และของภูมิภาคใกล้เคียงในแถบลุ่มน้ำโขงนี้
โดยสนับสนุนความช่วยเหลือในการพัฒนาสาธารณูปโภคพื้นฐานที่สำคัญและจำเป็นต่อการรักษาโอกาสทางเศรษฐกิจของภูมิภาคอย่างยั่งยืน
โดยเฉพาะอย่างยิ่งในปัจจุบันกระแสการพัฒนาของโลกเน้นไปในทางพลังงานเพื่อสิ่งแวดล้อม
(Green Energy) มากขึ้น บมจ. จี เอ็ม เอส เพาเวอร์
มีความภูมิใจที่ได้รับฐานะเป็นผู้นำในการพัฒนาโครงการที่เป็นมิตรต่อสิ่งแวดล้อมอย่างยั่งยืน
คำมั่นสัญญาระยะยาวนี้เปรียบเสมือนเสาหลักสำหรับแผนกลยุทธ์ของบริษัท และ บริษัทฯ
มีความมั่นใจว่าโอกาสในอนาคตยังคงสดใส และจะยังผลให้โครงการต่าง ๆ
ในอนาคตประสบความสำเร็จต่อ ๆ ไป

ธุรกิจการให้บริการที่ปรึกษา

รายได้ค่าบริการที่ปรึกษาที่เกิดขึ้นนั้น ส่วนใหญ่เกิดจากการรับจ้างบริหารงานในด้านต่างๆ เช่น
ด้านการบริหารจัดการ การเงินและบัญชี ด้านกฎหมาย ด้านการปฏิบัติการบำรุงรักษา เป็นต้น
ให้กับบริษัทในเครือ และบริษัทที่เกี่ยวข้อง
โดยมีวัตถุประสงค์เพื่อการใช้ประโยชน์จากทรัพยากรบุคคลที่มีอยู่ให้เกิดรายได้เพิ่ม
และเพื่อบริหารทรัพยากรบุคคลให้เกิดประโยชน์สูงสุด

3. ปัจจัยความเสี่ยง

เนื่องจาก บริษัท เอ็ม ดี เอ็กซ์ จำกัด (มหาชน) (“บริษัทฯ”) มีการประกอบธุรกิจหลัก 2
ด้านด้วยกัน คือ ธุรกิจนิคมอุตสาหกรรม และธุรกิจด้านพลังงานไฟฟ้า
ซึ่งต้องเผชิญกับปัจจัยความเสี่ยงต่างกัน จึงขอจำแนกปัจจัยความเสี่ยงโดยรวมของบริษัทฯ
และความเสี่ยงแยกตามประเภทของธุรกิจ ดังต่อไปนี้

ความเสี่ยงโดยรวมของบริษัท เอ็ม ดี เอ็กซ์ จำกัด (มหาชน)

1)  ความเสี่ยงด้านความสามารถในการจ่ายเงินปันผล

ถึงแม้บริษัทฯ จะออกจากกระบวนการฟื้นฟูกิจการมาแล้วก็ตาม แต่บริษัทฯ
ยังคงต้องจ่ายชำระหนี้ให้กับเจ้าหนี้ตามที่ระบุไว้ในแผนฟื้นฟูกิจการจนกว่าจะชำระหนี้เสร็จสิ้น
ประกอบกับในปัจจุบัน บริษัทฯ ยังมีผลขาดทุนสะสมอยู่เป็นจำนวนมาก
จึงทำให้ไม่สามารถที่จะจ่ายเงินปันผลให้กับผู้ถือหุ้นได้

2)  ความเสี่ยงด้านการเงิน

บริษัทฯ มีหนาที่ในการชําระคืนหนี้เงินต้นและดอกเบี้ยที่เกิดจากการปรับโครงสร้างหนี้
โดยชำระคืนเงินต้นทุก 6 เดือน และชำระดอกเบี้ยทุกไตรมาส
ซึ่งอาจส่งผลกระทบต่อสภาพคล่องของบริษัทฯ ได้

อย่างไรก็ดี บริษัทฯ ได้ตระหนักถึงความเสี่ยงในเรื่องดังกล่าว
จึงได้มีการจัดทำประมาณการกระแสเงินสดทั้งระยะสั้นและระยะยาว
เพื่อติดตามความต้องการใช้เงินและจัดเตรียมแผนการจัดหาเงินทุนอย่างเหมาะสม
และที่ผ่านมาบริษัทฯ
ไม่เคยผิดนัดชำระหนี้และสามารถปฏิบัติตามเงื่อนไขของสัญญาปรับโครงสร้างหนี้ได้

3)  ความเสี่ยงจากการลงทุนในบริษัทย่อยและบริษัทร่วม

บริษัทฯ ลงทุนในธุรกิจพลังงานไฟฟ้าผ่านบริษัทย่อยและบริษัทร่วม
โดยจะได้รับผลตอบแทนจากการลงทุนในรูปเงินปันผล
ปัจจุบันบริษัทร่วมดังกล่าวอยู่ระหว่างศึกษาและพัฒนาโครงการไฟฟ้าเพิ่มเติม
ซึ่งจำเป็นต้องใช้เงินลงทุนเป็นจำนวนมาก จึงอาจกระทบต่อการจ่ายเงินปันผลให้กับบริษัทฯ
ในฐานะผู้ถือหุ้นได้
ส่งผลให้เกิดความไม่แน่นอนของผลตอบแทนจากการลงทุนในช่วงระยะเวลาดังกล่าว

4)  ความเสี่ยงที่อาจเกิดขึ้นจากการถือหุ้นไขว้

บริษัทฯ มีโครงสร้างการถือหุ้นไขว้กับบริษัท จี เอ็ม เอส เพาเวอร์ จำกัด (มหาชน) และบริษัท
เกตเวย์ ดิเวลลอปเมนท์ จำกัด
เนื่องจากการแปลงหนี้เป็นทุนตามข้อกำหนดในแผนฟื้นฟูกิจการของบริษัท เอ็ม ดี เอ็กซ์ จำกัด
(มหาชน) ซึ่งการถือหุ้นไขว้ดังกล่าวอาจทำให้บริษัทฯ
ไม่สามารถทำการเสนอขายหุ้นเพิ่มทุนต่อประชาชนทั่วไปได้ อย่างไรก็ตามบริษัทฯ
ได้เปิดเผยข้อมูลการถือหุ้นดังกล่าวไว้ในรายงานประจำปีที่ส่งต่อผู้ถือหุ้นตลอดมา และบริษัทฯ
ยังไม่มีนโยบายที่จะดำเนินการในเรื่องดังกล่าวแต่อย่างใด

5)  ความเสี่ยงจากการจัดหาที่ดินมาพัฒนาเพื่อขาย

เพื่อเป็นการรักษาสภาพคล่องทางการเงินและบริหารเงินลงทุนให้เกิดประโยชน์สูงสุด บริษัทฯ
จึงยังไม่ซื้อที่ดินมาสะสมไว้เป็นจำนวนมาก ดังนั้น บริษัทฯ
จึงอาจมีความเสี่ยงจากราคาต้นทุนที่ดินที่อาจสูงขึ้นในอนาคต

6)  ความเสี่ยงด้านการเมือง

สืบเนื่องจากวิกฤตการด้านการเมืองในประเทศ ที่ยังคงยืดเยื้ออยู่ถึงปัจจุบัน
และไม่ทราบว่าจะสิ้นสุดลงเมื่อใด
ส่งผลให้บริษัทในต่างประเทศที่จะเข้ามาลงทุนในประเทศไทยชะลอการตัดสินใจในการซื้อที่ดินของบริษัทฯ
ออกไป ซึ่งอาจส่งผลต่อยอดขายที่ดินของบริษัท

ความเสี่ยงของธุรกิจนิคมอุตสาหกรรม

ในการดำเนินธุรกิจพัฒนาอสังหาริมทรัพย์ประเภทนิคมอุตสาหกรรม บริษัทฯ
ได้ดำเนินการภายใต้กติกา กฎเกณฑ์ ระเบียบ ข้อบังคับของการนิคมอุตสาหกรรมแห่งประเทศไทย
และหน่วยงานราชการ รวมถึงหน่วยงานท้องถิ่นที่เกี่ยวข้องอย่างเคร่งครัด
เพื่อให้การพัฒนาและดำเนินธุรกิจอยู่ร่วมกันได้กับภาคเอกชน ชุมชน และท้องถิ่น
เป็นมิตรต่อสิ่งแวดล้อม ที่สำคัญที่สุดคือ เป็นการพัฒนาและดำเนินธุรกิจอย่างยั่งยืน (Sustainable
Development) ตั้งแต่เริ่มพัฒนาโครงการได้มีการพิจารณาและดำเนินการในด้านต่างๆ
เพื่อเป็นการลดความเสี่ยงที่อาจจะเกิดขึ้น เช่น
การลดขนาดพื้นที่โครงการให้เหมาะสมและสอดคล้องกับพื้นที่เขตอุตสาหกรรม
และความพร้อมของระบบสาธารณูปโภค
การปรับเปลี่ยนเกณฑ์คำนวณค่าร่วมดำเนินงานและการขอปรับลดวงเงินค้ำประกันตามสัญญาร่วมดำเนินงานกับการนิคมฯ
เพื่อเป็นการลดภาระค่าใช้จ่าย
การปรับขึ้นอัตราค่าบริการระบบสาธารณูปโภคและสิ่งอำนวยความสะดวกกับผู้ประกอบการโรงงานอุตสาหกรรม
การมุ่งเน้นการดูแลบำรุงรักษา ซ่อมแซมเครื่องจักรอุปกรณ์ของระบบสาธารณูปโภคต่างๆ
ที่เสื่อมสภาพตามอายุการใช้งาน รวมถึงอุปกรณ์ที่ควรปรับเปลี่ยนเพื่อให้เกิดประสิทธิภาพสูงสุด
เป็นต้น

ถึงแม้บริษัทฯ จะพยายามดำเนินมาตรการต่างๆ
อันเป็นการลดปัจจัยเสี่ยงอันอาจเกิดขึ้นกับธุรกิจนิคมอุตสาหกรรม
อย่างไรก็ตามการดำเนินงานของนิคมอุตสาหกรรมก็ยังต้องเผชิญกับความเสี่ยงดังต่อไปนี้

1)  ความเสี่ยงจากการแข่งขันในธุรกิจการขยะรีไซเคิล

จากการที่บริษัทฯ ได้ให้บริการการกำจัดขยะกับโรงงานผู้ประกอบการ ในช่วง 2-3 ปีที่ผ่านมา
พบว่าปริมาณขยะจากโรงงานค่อนข้างคงที่และยังมีแนวโน้มที่จะลดลงไปเรื่อยๆ
ในขณะที่โรงงานหลายแห่งมีอัตราการผลิตที่เพิ่มมากขึ้น
ทั้งนี้เนื่องจากโรงงานดังกล่าวได้มีการจัดการขยะภายในโรงงานเพิ่มมากขึ้น
โดยส่วนใหญ่จะนำขยะที่สามารถรีไซเคิลได้ไปขายให้กับผู้รับซื้อ
ซึ่งนอกจากจะไม่ต้องเสียค่ากำจัดแล้ว ยังกลับกลายเป็นรายได้อีกด้วย
ดังนั้นจึงส่งผลกระทบต่อรายได้จากการรับกำจัดขยะจนอาจไม่คุ้มค่ากับค่าใช้จ่ายที่เกิดขึ้น
และหากมีปัจจัยในด้านราคาเชื้อเพลิงซึ่งเป็นต้นทุนหลักที่เพิ่มมากขึ้นเรื่อยๆอีก
อาจก่อให้เกิดความไม่คุ้มค่าในเชิงธุรกิจที่จะให้บริการกำจัดขยะกับโรงงานผู้ประกอบการ

เนื่องจากเป็นปัจจัยความเสี่ยงจากภายนอกจึงยากต่อการควบคุม
ในสวนที่จะสามารถทำได้คือการพยายามลดต้นทุนในการบริหารจัดการให้ยังคงคุ้มค่าในการดำเนินงาน
เช่น การปรับตารางการจัดเก็บให้เหมาะสมกับปริมาณขยะ
การกำหนดเส้นทางการให้บริการที่สั้นที่สุดที่เหมาะสมกับตารางการจัดเก็บ การลดค่าใช้จ่าย อื่นๆ
เช่น การปรับปรุงประสิทธิภาพรถเก็บขยะ หรือการเปลี่ยนชนิดเชื้อเพลิงรถเก็บขยะ

ทั้งนี้การศึกษาความเหมาะสมและความเป็นไปได้ที่จะเป็นผู้ให้บริการรับซื้อขยะรีไซเคิลเอง
อาจจะเป็นทางหนึ่งของการรองรับความเสี่ยงจากปริมาณขยะจากโรงงานผู้ประกอบการที่ลดลงได้ทางหนึ่ง

2)  ความเสี่ยงจากการแข่งขันด้านแรงงาน

ปัจจุบันผู้ประกอบการหลายแห่งในนิคมฯ มีการขยายกำลังการผลิต
ทำให้ความต้องการแรงงานเพิ่มสูงขึ้น
จึงเป็นโอกาสที่แรงงานจะสามารถเลือกนายจ้างที่ให้ผลตอบแทนทั้งทางด้านรายได้และสวัสดิการที่ดีกว่า
ดังนั้น หากบริษัทฯ ให้ค่าจ้างและสวัสดิการไม่ดีพออาจก่อให้เกิดการขาดแคลนแรงงานได้

แนวทางที่สามารถนำมาใช้เพื่อรองรับความเสี่ยงได้แก่
การทบทวนอัตราค่าตอบแทนและสวัสดิการที่เหมาะสมที่สามารถแข่งขันกับตลาดแรงงานในพื้นที่ได้
รวมทั้งการพิจรณาจัดหาแรงงานโดยการว่าจ้างบริษัทภายนอกมาเสริมในการให้บริการระบบสาธารณูปโภคและสิ่งอำนวยความสะดวกในนิคมฯ
โดยปัจจุบันได้เริ่มจ้างบริษัทภายนอกมาเสริมในบางหน่วยงานแล้ว
และมีแนวโน้มว่ายังต้องจ้างเพิ่มอีกในบางหน่วยงาน

3)  ความเสี่ยงจากอายุการใช้งานของระบบสาธารณูปโภค

นิคมอุตสาหกรรมเกตเวย์ ซิตี้ ได้ให้บริการระบบสาธารณูปโภคกับผู้ประกอบการมาตั้งแต่ปี พ.ศ.
2534 นับเป็นเวลากว่า 20 ปี จึงทำให้ระบบสาธารณูปโภคต่างๆ
มีโอกาสเสี่ยงต่อการชำรุดเสียหายเนื่องจากการเสื่อมสภาพไปตามอายุการใช้งาน

เนื่องจากเป็นปัจจัยภายในที่นิคมฯสามารถบริหารจัดการได้เอง
จึงได้มีมาตรการรองรับความเสี่ยงโดยการให้มีระบบการตรวจสอบและซ่อมบำรุงระบบสาธารณูปโภคและอุปกรณ์ต่างๆ
อย่างสม่ำเสมอ เพื่อยืดอายุการใช้งานและลดความเสี่ยงของการชำรุดเสียหายลง

นอกจากข้อมูลปัจจัยความเสี่ยงทางเทคนิคที่เกี่ยวข้องกับการบริหารจัดการด้านการให้บริการระบบสาธารณูปโภค
และสิ่งอำนวยความสะดวก กับผู้ประกอบการโรงงานอุตสาหกรรมภายในนิคมอุตสาหกรรมเกตเวย์
ซิตี้ ดังกล่าวข้างต้นแล้ว สภาพแวดล้อมที่สำคัญต่าง ๆ อาทิเช่น การเปิดเสรีการค้าอาเชี่ยน (AEC)
การเคลื่อนย้ายแรงงานด้านวิชาชีพควบคุมต่าง ๆ การเปิดเสรีทางเชื่อมโยงคมนาคมโลจิสติกส์
หรือแม้กระทั้งสิทธิประโยชน์ด้านทรัพยากร การลดหย่อนหน้าที่เป็นด้านภาษีและไม่ใช่ภาษี
มีแนวโน้มว่าผู้ประกอบกการทุกรายต่างรับทราบและรับรู้รวมถึงมีการเตรียมความพร้อมไว้ล่วงหน้าในระดับหนึ่งแล้ว

แต่ปัจจัยที่น่าเป็นกังวล และอาจส่งผลกระทบต่อการเจริญเติบโตทางธุรกิจอุตสาหกรรมก็คือ
ปัจจัยปัญหาด้านการเมืองภายในประเทศ
ความวุ่นวายของความขัดแย้งทางความคิดหลายอย่างโดยเฉพาะนโยบายที่สำคัญต่อการลงทุนระดับอุตสาหกรรม
จะต้องมีการหยุดชะงัก ชะลอตัวตนกว่าสถานการณ์ต่าง ๆ จะคลี่คลาย ซึ่งคาดว่าอาจถึงปลายปี
2557 อย่างไรก็ตามศักยภาพและความพร้อมของที่ตั้งโครงการ นิคมอุตสาหกรรมเกตเวย์ ซิตี้
ยังมีจุดเด่นซึ่งได้เปรียบที่สามารถดึงดูดนักลงทุนภาคอุตสาหกรรมให้เป็นทางเลือกในการพิจารณาย้ายฐานการผลิต
หรือขยายกำลังการผลิตไม่ว่าจะเป็นภูมิประเทศที่ไม่มีผลกระทบจากภัยพิบัติน้ำท่วม
ทั้งนี้ประกาศจากมลพิษสิ่งแวดล้อมการคมนาคมที่สามารถเชื่อมโยงเส้นทางได้ทั้งกรุงเทพฯ ปริมณทล
ภาคกลาง ภาคตะวันออก และภาคตะวันออกเฉียงเหนือ ซึ่งถือได้ว่านิคมอุตสาหกรรมเกตเวย์ ซิตี้
เป็นประตูแห่งการลงทุนแบบยั่งยืนที่สมบูรณ์ที่สุด (Gateway to Completion & Sustainable
Investment for Investor)

ความเสี่ยงของธุรกิจพลังงาน

บริษัทฯ ได้ลงทุนในธุรกิจผลิตไฟฟ้าผ่านบริษัทย่อยและบริษัทร่วม
ซึ่งผลิตและจำหน่ายกระแสไฟฟ้าภายใต้สัญญาซื้อขายกระแสไฟฟ้าระยะยาว
โดยมีความเสี่ยงของการพัฒนาโครงการด้านไฟฟ้า ดังนี้

  1. ความเสี่ยงของการพัฒนาโครงการใหม่

1.1 ความเสี่ยงจากปัจจัยแวดล้อมในการพัฒนาโครงการ

ในการพัฒนาโครงการด้านไฟฟ้านั้น
จะมีปัจจัยแวดล้อมที่เกี่ยวข้องที่อาจก่อให้เกิดความเสี่ยงหลายประการ ได้แก่ สภาพการแข่งขัน
การเติบโตในอุตสาหกรรม ต้นทุนเครื่องจักรอุปกรณ์ ราคาน้ำมันและการก่อสร้าง
ผลกระทบต่อสิ่งแวดล้อมและชุมชน และการเปลี่ยนแปลงของข้อกฎหมายและข้อกำหนดอื่นๆ
ที่เกี่ยวข้อง รวมถึงความเสี่ยงทางการเมือง

มาตรการป้องกันและจัดการความเสี่ยงดังกล่าวข้างต้นในการดำเนินธุรกิจการผลิตและจำหน่ายไฟฟ้าของบริษัทฯ
คือ การศึกษาข้อมูลและวิเคราะห์ความเป็นไปได้ของโครงการ
และการประเมินความเหมาะสมภายใต้กรอบการลงทุนอย่างรอบคอบและครบถ้วน
โดยรายงานคณะกรรมการบริหารอย่างสม่ำเสมอ
เพื่อให้มั่นใจว่าโครงการลงทุนแต่ละโครงการนั้นมีความเหมาะสมและเป็นประโยชน์กับกลุ่มบริษัทฯ

1.2 ความเสี่ยงของประเทศที่เข้าไปลงทุน

ด้วยภาวะการแข่งขันภายในประเทศที่สูง
ในขณะที่การเติบโตในตลาดของกลุ่มประเทศเพื่อนบ้านยังมีอยู่มาก บริษัทฯ
จึงมองหาโอกาสการลงทุนในต่างประเทศโดยเฉพาะประเทศในอนุภูมิภาคลุ่มแม่น้ำโขง
ซึ่งมีนโยบายส่งเสริมอุตสาหกรรมด้านพลังงานและมีข้อตกลงความร่วมมือกับประเทศไทย

สำหรับการพิจารณาลงทุนในต่างประเทศนั้น บริษัทฯ ได้นำข้อมูลต่างๆ เช่น สภาวะเศรษฐกิจมหภาค
สภาวะอุตสาหกรรม นโยบายด้านพลังงาน เศรษฐกิจ การเมืองและสังคม
รวมทั้งข้อกฎหมายของประเทศนั้นๆ มาศึกษาวิเคราะห์และพิจารณา
เพื่อให้แน่ใจว่าการลงทุนในโครงการดังกล่าวมีความเป็นไปได้ทั้งทางด้านวิศวกรรม การจัดการ
และผลตอบแทนทางการลงทุน
โดยมีระดับความเสี่ยงที่เหมาะสมและยอมรับได้ทั้งในช่วงก่อนการลงทุนและตลอดระยะเวลาโครงการ

  2. ความเสี่ยงของโรงไฟฟ้าที่กำลังดำเนินการ

  2.1 ความเสี่ยงจากการพึ่งพาลูกค้าหลัก

ธุรกิจผลิตและจำหน่ายกระแสไฟฟ้าของบริษัทฯ
เป็นการดำเนินกิจการโดยมีสัญญาซื้อขายกระแสไฟฟ้าระยะยาวกับกฟผ.
และกับรัฐบาลของประเทศเพื่อนบ้านที่ไปลงทุน
ดังนั้นการพึ่งพาลูกค้ารายใหญ่นี้อาจมีความเสี่ยงที่จะส่งผลต่อรายได้จากการผลิตและจำหน่ายกระแสไฟฟ้าของบริษัทฯได้
แต่ด้วยภารกิจของ กฟผ. ที่ต้องสร้างความมั่นคงด้านพลังงานไฟฟ้าให้กับประเทศ
และกฟผ.เป็นรัฐวิสาหกิจที่มีชื่อเสียงดีและมีฐานะทางการเงินที่มั่นคงมาตลอด จึงอาจถือได้ว่าบริษัทฯ
มีความเสี่ยงในส่วนนี้น้อยมาก และเนื่องจากสัญญาซื้อขายไฟฟ้าที่มีกับกฟผ.
มีข้อกำหนดให้กฟผ.ต้องรับซื้อไฟฟ้าส่วนใหญ่หรือทั้งหมดที่โครงการสามารถผลิตได้
ไม่ว่าประเทศไทยจะมีความต้องการไฟฟ้าเพิ่มขึ้นหรือลดลง
ส่งผลให้ความเสี่ยงทางด้านการตลาดมีน้อยมาก

  2.2 ความเสี่ยงด้านการปฏิบัติการของโรงไฟฟ้า

การผลิตกระแสไฟฟ้าตามสัญญาซื้อขายกระแสไฟฟ้านั้น อาจมีความเสี่ยง ดังนี้

2.2.1 ความเสี่ยงเกี่ยวกับประสิทธิภาพของโรงไฟฟ้า

กระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า
ซึ่งการบำรุงรักษาโรงไฟฟ้าอย่างมีประสิทธิภาพก็เป็นปัจจัยสำคัญประการหนึ่ง
โดยเฉพาะในส่วนของโรงไฟฟ้าพลังความร้อนร่วมนั้น ค่าความพร้อมจ่าย (Equivalent
Availability Factor : EAF) และค่าอัตราการใช้ความร้อน (Heat Rate)
ถูกกำหนดไว้ในสัญญาซื้อขายกระแสไฟฟ้ากับกฟผ.
หากโรงไฟฟ้าไม่สามารถรักษาประสิทธิภาพในการผลิตไว้ได้ เช่น
ถ้าระดับความพร้อมจ่ายต่ำกว่าที่กำหนดไว้อาจต้องเสียค่าปรับให้แก่กฟผ. บริษัทฯ
ตระหนักดีถึงเรื่องนี้
จึงได้มีนโยบายในการบำรุงรักษาโรงไฟฟ้าอย่างสม่ำเสมอด้วยวิธีการที่เหมาะสมโดยมืออาชีพ
ทำให้สามารถควบคุมความเสี่ยงในเรื่องนี้ได้เป็นอย่างดี
อันสะท้อนได้จากการที่โรงไฟฟ้าพลังความร้อนร่วมบางบ่อ จังหวัดสมุทรปราการ
ได้รับการบันทึกสถิติในระดับโลกสำหรับการทำงานอย่างต่อเนื่องของเครื่องหันแก๊สรุ่น GT-26
ยาวนานที่สุดถึง 189 วัน ซึ่งเป็นระยะเวลาที่ยาวนานกว่าสถิติโลกเดิมที่เคยมีการบันทึกไว้

นอกจากนั้น ผู้บริหารยังคงให้ความสำคัญกับมาตรการต่างๆ
เพื่อสร้างความมั่นใจว่าการปฏิบัติการที่เกี่ยวข้องจะบรรลุผลตามเป้าหมาย อาทิ

-   กำหนดให้ปัจจัยหลักที่เป็นตัววัดประสิทธิภาพในการผลิตกระแสไฟฟ้าเป็นตัววัดผลการดำเนินการที่สำคัญ
    (KPI) ของโรงไฟฟ้า เพื่อให้มั่นใจว่าประสิทธิภาพในการผลิตจะได้รับการดูแลอย่างใกล้ชิด
    และพนักงานทุกคนจะมีส่วนร่วมในความรับผิดชอบ

-   ทำสัญญาระยะยาวกับบริษัทชั้นนำในต่างประเทศให้เป็นผู้ดูแลจัดการการเดินเครื่องและบำรุงรักษา
    เพื่อให้มั่นใจว่าเครื่องจักรได้รับการดูแลรักษาจากผู้ชำนาญการเฉพาะทางอย่างแท้จริง

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    และจัดให้มีการบำรุงรักษาตามตารางบำรุงรักษาเป็นประจำและต่อเนื่อง

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   มีการพัฒนาความรู้ความสามารถของบุคลากรอย่างต่อเนื่อง

2.2.2 การขาดแคลนนํ้าดิบในการผลิตไฟฟ้า

หากเกิดการขาดแคลนน้ำดิบจะส่งผลให้การผลิตกระแสไฟฟ้าของโรงไฟฟ้าพลังความร้อนร่วมบางบ่อ
จังหวัดสมุทรปราการ ต้องหยุดชะงัก และส่งผลกระทบต่อรายได้ หรืออาจทำให้เสียค่าปรับได้
แต่ในช่วง 3-4 ปีที่ผ่านมายังไม่เคยประสบกับภาวะการขาดแคลนน้ำดิบแต่อย่างใด ถึงกระนั้นก็ตาม
บริษัทฯ ได้มีการกำหนดและดำเนินการตามมาตรการการใช้น้ำให้เกิดประโยชน์สูงสุด
เพื่อป้องกันและลดความเสี่ยงจากการขาดน้ำดิบในกระบวนการผลิตกระแสไฟฟ้า

ส่วนโครงการโรงไฟฟ้าพลังน้ำเทิน-หินบูนนั้น ขณะนี้การก่อสร้างโครงการส่วนขยายเสร็จสมบูรณ์แล้ว
จึงทำให้มีพื้นที่เก็บน้ำสำรองเพื่อผลิตกระแสไฟฟ้าในฤดูแล้งเพิ่มขึ้น
และถือเป็นส่วนหนึ่งของยุทธศาสตร์ที่จะลดความเสี่ยงเรื่องปริมาณน้ำดิบที่ส่งผลกระทบโดยตรงต่อการผลิตกระแสไฟฟ้าของโครงการโรงไฟฟ้าพลังน้ำ
เทิน-หินบูนด้วย

2.2.3 การขาดแคลนเชื้อเพลิงในการผลิตไฟฟ้า

โรงไฟฟ้าพลังความร้อนร่วมบางบ่อ
ใช้ก๊าซธรรมชาติเป็นเชื้อเพลิงหลักในการผลิตกระแสไฟฟ้าโดยมีสัญญาซื้อขายเชื้อเพลิงระยะยาวที่แน่นอนกับบริษัท
ปตท. จำกัด (มหาชน) จึงมีความเสี่ยงในเรื่องนี้น้อย

2.2.4 ความปลอดภัย อาชีวอนามัย และสิ่งแวดล้อม

บริษัทฯ ตระหนักดีว่ากระบวนการผลิตกระแสไฟฟ้านั้นอาจจะส่งผลกระทบต่อความปลอดภัย
สิ่งแวดล้อม และคุณภาพชีวิตของชุมชนที่อยู่ใกล้เคียงโรงไฟฟ้า
จึงได้กำหนดมาตรการป้องกันผลกระทบในทางลบและลดโอกาสที่อาจเกิดขึ้น เช่น

-   ศึกษาวิเคราะห์ วางแผน
    และจัดระบบบริหารจัดการด้านสิ่งแวดล้อมภายใต้มาตรฐานสากลเพื่อการปกป้องสิ่งแวดล้อมและสังคม
    (Equator Principles)
    ซึ่งเป็นที่ยอมรับของสถาบันการเงินทั่วโลกในการบริหารจัดการผลกระทบต่อสังคมท้องถิ่นและสิ่งแวดล้อมของโรงไฟฟ้าพลังน้ำเทิน-หินบูน

-   ดำเนินการตามคู่มือระบบจัดการความปลอดภัย
    และสิ่งแวดล้อมที่ได้จัดทำขึ้นเพื่อเป็นแนวทางในการปฏิบัติงาน

-   ดำเนินการตามคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

-   ดำเนินการตามทะเบียนข้อกฎหมายที่เกี่ยวข้องในเรื่องนี้ที่ต้องปฏิบัติตาม
    พร้อมกำหนดผู้รับผิดชอบในการดำเนินการอย่างชัดเจน

2.2.5 ความเสี่ยงจากอุบัติเหตุ

ในกระบวนการผลิตและดำเนินงานของโรงไฟฟ้าอาจมีอุบัติเหตุที่ทำให้เกิดเพลิงไหม้จากการปฏิบัติงาน
และอาจเกิดการต่อต้านจากชุมชนหากกระบวนการผลิตก่อให้เกิดผลกระทบ
ฝ่ายบริหารตระหนักถึงความเสี่ยงเหล่านี้จึงกำหนดมาตรการต่างๆ
เพื่อเป็นการป้องกันและลดโอกาสในการเกิดความเสี่ยงดังกล่าว เช่น

-   เน้นย้ำกับผู้ปฏิบัติงานอย่างสม่ำเสมอถึงความไม่ประมาท

-   บำรุงรักษาอุปกรณ์ต่างๆ ตามระยะเวลาที่กำหนดไว้ เพื่อให้อุปกรณ์นั้นๆ
    สามารถทำงานได้อย่างมีประสิทธิภาพ

-   สร้างความสัมพันธ์อย่างดีเยี่ยมต่อชุมชนรอบโรงไฟฟ้าอันจะก่อให้เกิดความเข้าใจที่ถูกต้องได้

-   กำหนดแผนการรักษาความปลอดภัย การติดตั้งอุปกรณ์ต่างๆ รวมทั้งการฝึกซ้อมเป็นประจำ

-   จัดทำประกันภัยโรงไฟฟ้าที่ครอบคลุมในเรื่อง Properties All Risks, Machinery
    Breakdown, Business Interruption และ Third Party Liability
    เพื่อความมั่นใจว่าหากมีเหตุการณ์ดังกล่าวเกิดขึ้น
    ทรัพย์สินและบุคคลที่ได้รับความเสียหายจะได้ความคุ้มครองอย่างเพียงพอและเหมาะสม

  3. ความเสี่ยงด้านการเงิน

การลงทุนในธุรกิจการผลิตและจำหน่ายกระแสไฟฟ้าของกลุ่มบริษัทฯ ต้องใช้เงินลงทุนจำนวนมาก
โดยเงินทุนที่นำมาใช้ส่วนหนึ่งเป็นการกู้ยืมจากสถาบันการเงินทั้งในและต่างประเทศ
ซึ่งความเสี่ยงที่สำคัญ คือ ความผันผวนของอัตราดอกเบี้ย และอัตราแลกเปลี่ยน
ซึ่งอาจส่งผลให้ผลประกอบการของบริษัทฯ ไม่เป็นไปตามประมาณการ ดังนั้น
แนวทางป้องกันและลดความเสี่ยงทางการเงิน มีดังนี้

  3.1 ความเสี่ยงจากความผันผวนของอัตราแลกเปลี่ยน

บริษัทฯ มีนโยบายป้องกันความเสี่ยงจากความผันผวนของอัตราแลกเปลี่ยนของโครงการโรงไฟฟ้า
โดยพยายามจัดให้โครงสร้างของสกุลเงินกู้สอดคล้องกับโครงสร้างสกุลเงินของรายได้และค่าใช้จ่ายของโครงการ
และบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับในสัดส่วนที่ใกล้เคียงกันให้มากที่สุดเท่าที่จะทำได้

  3.2 ความเสี่ยงจากความผันผวนของอัตราดอกเบี้ย

บริษัทฯ มีนโยบายป้องกันความเสี่ยงจากการผันผวนของอัตราดอกเบี้ย เช่น
การใช้อัตราดอกเบี้ยคงที่ การทำสัญญาแลกเปลี่ยนอัตราดอกเบี้ย (Interest Rate Swap)
เพื่อลดความเสี่ยงด้านอัตราดอกเบี้ยให้อยู่ในระดับที่เหมาะสม
ทำให้สามารถประมาณกระแสเงินสดจ่ายของเงินกู้ตลอดอายุสัญญาได้อย่างถูกต้อง
และหากยังไม่เพียงพอบริษัทฯ
อาจพิจารณาหาเครื่องมือทางการเงินที่มีในตลาดเพื่อลดความเสี่ยงจากอัตราดอกเบี้ยให้อยู่ในเกณฑ์ที่เหมาะสมต่อไป

4. ทรัพย์สินที่ใช้ในการประกอบธุรกิจ

  ------------------------- ----------- ---------------- ------------ -------------
  ประเภท / ลักษณะทรัพย์สิน      ลักษณะ       รวมมูลค่า          ราคาประเมิน   ภาระผูกพัน

                            กรรมสิทธิ์     (บาท)            (บาท)         

  ที่ดิน อาคารและอุปกรณ์ - สุทธิ   เป็นเจ้าของ   343,840,701.49   -             
  ------------------------- ----------- ---------------- ------------ -------------

5. ข้อพิพาททางกฎหมาย

1.  คดีหมายเลขดำที่ 50/2546

  ศาล สถาบันอนุญาโตตุลาการ

  วันเริ่มคดี 5 กันยายน 2546

  โจทก์/ผู้เรียกร้อง บริษัท วิจิตรภัณฑ์ก่อสร้าง จำกัด ที่ 1, บริษัทสี่แสงการโยธา (1979) จำกัด
  ที่ 2, บริษัท ประยูรวิศว์การช่าง จำกัด ที่ 3, บริษัท กรุงธนเอนยิเนียร์ จำกัด ที่ 4, บริษัท
  เกตเวย์ ดิเวลลอปเมนท์ จำกัด ที่ 5, บริษัท สมุทรปราการ ออพเปอร์เรทติ้ง จำกัด ที่ 6

  จำเลย/ผู้คัดค้าน กรมควบคุมมลพิษ

  มูลคดี บริษัท เกตเวย์ ดิเวลลอปเมนท์ จำกัด ร่วมกับโจทก์อีก 5 รายฟ้องกรมควบคุมมลพิษ
  ฐานผิดสัญญาไม่ชำระหนี้ค่าดำเนินการก่อสร้างสำหรับงานที่ได้รับการรับรองแล้วว่าเป็นผลงานที่ถูกต้อง

  ความคืบหน้าของคดี
  คณะอนุญาโตตุลาการได้มีคำชี้ขาดให้จำเลยแพ้คดีชำระเงินให้แก่โจทย์เมื่อวันที่ 12 มกราคม
  2554 และฝ่ายโจทก์ในคดีนี้ได้ไปร้องต่อศาลปกครองกลาง เป็นคดีหมายเลขดำที่ 791/2554
  ขอให้ศาลปกครองกลางมีคำสั่งให้บังคับตามคำชี้ขาดของคณะอนุญาโตตุลาการ
  กรมควบคุมมลพิษได้ยื่นคำร้องขอให้ศาลปกครองเพิกถอนคำชี้ขาดของคณะอนุญาโตตุลาการเป็นคดีหมายเลขดำที่
  809/2554

  ซึ่งคดีหมายเลขดำที่ 791/2554
  ศาลปกครองกลางมีคำพิพากษาให้บังคับตามคำชี้ขาดของคณะอนุญาโตตุลาการ
  ส่วนคดีหมายเลขดำที่ 809/2554 มีคำสั่งให้ยกคำร้องของกรมควบคุมมลพิษ กรมฯ
  ได้ยื่นอุทธรณ์ต่อศาลปกครองสูงสุด คดีอยู่ระหว่างการพิจารณาของศาลปกครองสูงสุด

1.  คดีหมายเลขดำที่ 56/2546

  ศาล สถาบันอนุญาโตตุลาการ

  วันเริ่มคดี 1 ตุลาคม 2546

  โจทก์/ผู้เรียกร้อง บริษัท อิตาเลียนไทย ดีเวล๊อปเมนต์ จำกัด (มหาชน)

  จำเลย/ผู้คัดค้าน บริษัท วิจิตรภัณฑ์ก่อสร้าง จำกัด ที่ 1, บริษัท สี่แสงการโยธา (1979) จำกัด
  ที่ 2, บริษัท ประยูรวิศว์การช่าง จำกัด ที่ 3, บริษัท กรุงธนเอนยิเนียร์ จำกัด ที่ 4, บริษัท
  เกตเวย์ ดิเวลลอปเมนท์ จำกัด ที่ 5

  มูลคดี บริษัท อิตาเลียนไทย ดีเวล๊อปเมนต์ จำกัด (มหาชน)
  ฟ้องจำเลยทั้งห้าฐานผิดสัญญารับเหมาก่อสร้างช่วง โครงการบำบัดน้ำเสีย จังหวัดสมุทรปราการ
  อ้างว่าจำเลยทั้งห้าไม่จ่ายเงินค่างานที่ทำเสร็จเรียบร้อยแล้ว

  ความคืบหน้าของคดี คู่กรณีทั้งสองฝ่ายตกลงกันว่า
  จะเข้าทำสัญญาประนีประนอมยอมความต่อกันบนพื้นฐานว่าให้รอผลของคดีหมายเลขดำที่ 50/2546
  ระหว่างกิจการร่วมค้ากับกรมควบคุมมลพิษ ว่าจะเป็นไปในทิศทางใด
  ขณะนี้ได้มีการร่างสัญญาประนีประนอมยอมความและส่งให้ทนายความของบริษัทอิตาเลียนไทย
  จำกัด (มหาชน) พิจารณาแล้ว
  กำลังอยู่ในระหว่างรอการยืนยันจำนวนค่าเสียหายจากวิศวกรของฝ่ายอิตาเลียนไทย
  ซึ่งจนถึงขณะนี้ก็ยังไม่ได้มีการยืนยันแต่อย่างไร

2.  คดีหมายเลขดำที่ 126/2547

  ศาล สถาบันอนุญาโตตุลาการ

  วันเริ่มคดี 24 ธันวาคม 2547

  โจทก์/ผู้เรียกร้อง บริษัท วิจิตรภัณฑ์ก่อสร้าง จำกัด ที่ 1, บริษัท สี่แสงการโยธา (1979)
  จำกัด ที่ 2, บริษัทประยูรวิศว์การช่าง จำกัด ที่ 3, บริษัท กรุงธนเอนยิเนียร์ จำกัด ที่ 4,
  บริษัท เกตเวย์ ดิเวลลอปเมนท์ จำกัด ที่ 5,

  จำเลย/ผู้คัดค้าน บริษัท ไปป์ – แจค อินเตอร์เนชั่นแนล (ประเทศไทย) จำกัด

  มูลคดี บริษัท วิจิตรภัณฑ์ก่อสร้าง จำกัด ที่ 1 กับพวกฟ้องบริษัท ไปป์ – แจค อินเตอร์เนชั่นแนล
  (ประเทศไทย) จำกัด
  ฐานผิดสัญญารับเหมาช่วงก่อสร้างงานโครงการบำบัดน้ำเสียจังหวัดสมุทรปราการโดยทิ้งงานทั้งที่ยังก่อสร้างไม่แล้วเสร็จ

  ความคืบหน้าของคดี บริษัท ไปป์ – แจค อินเตอร์เนชั่นแนล (ประเทศไทย) จำกัด (ผู้คัดค้าน)
  ได้ชำระเงินแล้วประมาณ 40 ล้านบาท และผู้เรียกร้องตกลงว่าจะถอนคำเรียกร้อง (ถอนฟ้อง)
  แต่เนื่องจากผู้คัดค้านได้ยื่นฟ้องกิจการร่วมค้า (ผู้เรียกร้อง) ต่อศาลแพ่ง
  ศาลแพ่งมีคำพิพากษาให้ยกฟ้อง คดีอยู่ระหว่างการพิจารณาของศาลอุทธรณ์
  ต่อมาผู้คัดค้านล้มละลายต้องรอให้เจ้าพนักงานพิทักษ์ทรัพย์ถอนอุทธรณ์ก่อน กิจการร่วมค้า
  (ผู้เรียกร้อง) จึงจะถอนคำเรียกร้อง(ถอนฟ้อง)คดีนี้

3.  คดีหมายเลขดำเลขที่ 11/2548

  ศาล สถาบันอนุญาโตตุลาการ

  วันเริ่มคดี 11 กุมภาพันธ์ 2548

  โจทก์/ผู้เรียกร้อง บริษัท เนาวรัตน์พัฒนาการ จำกัด (มหาชน)

  จำเลย/ผู้คัดค้าน บริษัท วิจิตรภัณฑ์ก่อสร้าง จำกัด ที่ 1, บริษัทสี่แสงการโยธา (1979) จำกัด
  ที่ 2, บริษัทประยูรวิศว์การช่าง จำกัด ที่ 3, บริษัท กรุงธนเอนยิเนียร์ จำกัด ที่ 4, บริษัท
  เกตเวย์ ดิเวลลอปเมนท์ จำกัด ที่ 5

  มูลคดี บริษัท เนาวรัตน์พัฒนาการ จำกัด (มหาชน)
  ฟ้องจำเลยทั้งห้าฐานผิดสัญญารับเหมาก่อสร้างช่วง โครงการบำบัดน้ำเสีย จังหวัดสมุทรปราการ
  อ้างว่าจำเลยทั้งห้าไม่จ่ายเงินค่างานที่ทำเสร็จเรียบร้อยแล้ว

  ความคืบหน้าของคดี อนุญาโตตุลาการชี้ขาดให้ผู้เรียกร้องชนะคดี

  ผู้คัดค้านจึงยื่นฟ้องขอให้ศาลเพิกถอนคำชี้ขาดของอนุญาโตตุลาการต่อศาลแพ่งเป็นคดีหมายเลขดำที่
  4740/2555 หมายเลขแดงที่ 4793/2556 ศาลชั้นต้นให้บังคับตามคำชี้ขาดของอนุญาโตตุลาการ

  คดีอยู่ระหว่างยื่นอุทธรณ์คำพิพากษาศาลชั้นต้นต่อศาลฎีกา

4.  คดีหมายเลขดำที่ 3/2549

  ศาล สถาบันอนุญาโตตุลาการ

  วันเริ่มคดี 12 มกราคม 2549

  โจทก์/ผู้เรียกร้อง บริษัท คอมซีสไทยแลนด์ จำกัด

  จำเลย/ผู้คัดค้าน บริษัท วิจิตรภัณฑ์ก่อสร้าง จำกัด ที่ 1, บริษัท สี่แสงการโยธา (1979) จำกัด
  ที่ 2, บริษัท ประยูรวิศว์การช่าง จำกัด ที่ 3, บริษัท กรุงธนเอนยิเนียร์ จำกัด ที่ 4, บริษัท
  เกตเวย์ ดิเวลลอปเมนท์ จำกัด ที่ 5

  มูลคดี บริษัท คอมซีสไทยแลนด์ จำกัด
  ฟ้องจำเลยทั้งห้าฐานผิดสัญญารับเหมาก่อสร้างช่วงโครงการบำบัดน้ำเสีย จังหวัดสมุทรปราการ
  อ้างว่าจำเลยทั้งห้าไม่จ่ายเงินค่างานที่ทำเสร็จเรียบร้อยแล้ว

  ความคืบหน้าของคดี คณะอนุญาโตตุลาการชี้ขาดให้ผู้เรียกร้องเป็นฝ่ายชนะคดี
  ผู้คัดค้านจึงยื่นฟ้องต่อศาลแพ่ง ขอให้เพิกถอนคำชี้ขาดของอนุญาโตตุลาการ เป็นคดีหมายเลขดำที่
  3469/2555 หมายเลขแดงที่ 4341/2556
  ศาลแพ่งพิพากษาให้บังคับตามคำชี้ขาดของอนุญาโตตุลาการ
  ขณะนี้อยู่ระหว่างยื่นอุทธรณ์คำพิพากษาศาลชั้นต้นต่อศาลฎีกา

5.  คดีหมายเลขดำที่ 791/255

  ศาล ศาลปกครองกลาง

  วันเริ่มคดี 8 กรกฎาคม 2554

  โจทก์/ผู้เรียกร้อง บริษัท วิจิตรภัณฑ์ก่อสร้าง จำกัด ที่ 1, บริษัทสี่แสงการโยธา (1979) จำกัด
  ที่ 2, บริษัท ประยูรวิศว์การช่าง จำกัด ที่ 3, บริษัทกรุงธนเอนยิเนียร์ จำกัด ที่ 4, บริษัท
  เกตเวย์ ดิเวลลอปเมนท์ จำกัด ที่ 5, บริษัทสมุทรปราการออปเปอร์เรทติ้ง จำกัด ที่ 6

  จำเลย/ผู้คัดค้าน กรมควบคุมมลพิษ

  มูลคดี สืบเนื่องจากคดีของสถาบันอนุญาโตตุลาการ คดีหมายเลขดำที่ 50/2546 (ตามข้อ 1)
  คณะอนุญาโตตุลาการได้มีคำชี้ขาดเมื่อวันที่ 12 มกราคม 2554
  ให้กรมควบคุมมลพิษชำระเงินให้แก่ฝ่ายโจทก์ คดีอยู่ระหว่างกระบวนการบังคับคดี
  ฝ่ายโจทก์ตามคดีนี้จึงได้ยื่นคำร้องต่อศาลปกครองกลางเป็นคดีนี้เพื่อขอให้ศาลปกครองกลางมีคำสั่งให้บังคับตามคำชี้ขาดของคณะอนุญาโตตุลาการ

  ความคืบหน้าของคดี
  ศาลปกครองกลางได้มีคำพิพากษาให้บังคับตามคำชี้ขาดของคณะอนุญาโตตุลาการ
  กรมควบคุมมลพิษได้ยื่นอุทธรณ์คำพิพากษาต่อศาลปกครองสูงสุด
  คดีอยู่ระหว่างการพิจารณาของศาลปกครองสูงสุด

6.  คดีหมายเลขดำที่ 809/2554

  ศาล ศาลปกครองกลาง

  วันเริ่มคดี 12 เมษายน 2554

  โจทก์/ผู้เรียกร้อง กรมควบคุมมลพิษ

  จำเลย/ผู้คัดค้าน บริษัท วิจิตรภัณฑ์ก่อสร้าง จำกัด ที่ 1, บริษัทสี่แสงการโยธา (1979) จำกัด
  ที่ 2, บริษัท ประยูรวิศว์การช่าง จำกัด ที่ 3, บริษัทกรุงธนเอนยิเนียร์ จำกัด ที่ 4, บริษัท
  เกตเวย์ ดิเวลลอปเมนท์ จำกัด ที่ 5, กิจการร่วมค้า เอ็นวีพีเอสเคจี ที่ 6

  มูลคดี
  กรมควบคุมมลพิษยื่นคำร้องขอให้เพิกถอนคำชี้ขาดของอนุญาโตตุลาการที่มีคำชี้ขาดให้กรมควบคุมมลพิษแพ้คดีในคดีหมายเลขดำที่
  50/2546 ของสถาบันอนุญาโตตุลาการ (ตามข้อ 1)

  ความคืบหน้าของคดี ศาลปกครองกลางมีคำพิพากษาให้ยกคำร้องของกรมควบคุมมลพิษ
  กรมควบคุมมลพิษได้อุทธรณ์คำพิพากษาของศาลปกครองกลางต่อศาลปกครองสูงสุด
  คดีอยู่ระหว่างการพิจารณาของศาลปกครองสูงสุด

หมายเหตุ

บริษัท วิจิตรภัณฑ์ก่อสร้าง จำกัด บริษัทสี่แสงการโยธา (1979) จำกัด บริษัท ประยูรวิศว์การช่าง
จำกัด บริษัทกรุงธนเอนยิเนียร์ จำกัด และบริษัท เกตเวย์ ดิเวลลอปเมนท์ จำกัด
ได้ดำเนินธุรกิจร่วมกัน ในนามของกิจการร่วมค้า เอ็นวีพีเอสเคจี โดยบริษัท เกตเวย์
ดิเวลลอปเมนท์ จำกัด ได้ร่วมลงทุนใน กิจการร่วมค้าเอ็นวีพีเอสเคจี ในอัตราร้อยละ 10
ของเงินลงทุนกิจการร่วมค้า เอ็นวีพีเอสเคจี

ข้อพิพาททางกฎหมายทั้งหมดเกี่ยวเนื่องกับการก่อสร้างโครงการบำบัดน้ำเสีย จังหวัดสมุทรปราการ
ที่ดำเนินการโดยกิจการร่วมค้า โดยที่บริษัท เกตเวย์ ดิเวลลอปเมนท์ จำกัด
ในฐานะผู้ร่วมทุนในกิจการร่วมค้าในอัตราร้อยละ 10 ของเงินลงทุนทั้งหมดจำนวน 50.6 ล้านบาท
หรือคิดเป็นเงินลงทุนของบริษัท เกตเวย์ ดิเวลลอปเมนท์ จำกัด จำนวน 5.06 ล้านบาท
มีสถานะเป็นโจทก์/ผู้เรียกร้อง 3 คดี เป็นจำเลย/ผู้คัดค้าน 4 คดี

หากกิจการร่วมค้าแพ้คดี จะทำให้บริษัท เกตเวย์ ดิเวลลอปเมนท์ จำกัด ในฐานะจำเลยร่วม
ต้องร่วมรับผิดในการชดใช้ค่าเสียหาย และหากไม่สามารถชดใช้ได้ อาจนำไปสู่การถูกฟ้องล้มละลาย
ซึ่งอาจทำให้บริษัทฯ ในฐานะที่เป็นผู้ถือหุ้นของบริษัท เกตเวย์ ดิเวลลอปเมนท์ จำกัดในอัตราร้อยละ
35.71 ของทุนจดทะเบียนจำนวน 56 ล้านบาท หรือคิดเป็นมูลค่าเงินลงทุน 20 ล้านบาท
ต้องสูญเสียเงินลงทุนจำนวนดังกล่าวไป อย่างไรก็ตาม บริษัทฯ
ได้มีการตั้งค่าเผื่อการด้อยค่าสำหรับเงินลงทุนจำนวนดังกล่าวไว้แล้วทั้งจำนวน
เช่นเดียวกับเงินให้กู้ยืมและดอกเบี้ยค้างรับ
ที่ได้มีการตั้งสำรองหนี้สงสัยจะสูญไว้ทั้งจำนวนแล้วเช่นกัน ดังนั้น
จึงไม่ส่งผลกระทบต่องบการเงินของบริษัทฯ แต่อย่างใด

6. ข้อมูลทั่วไปและข้อมูลสำคัญอื่น

1. ข้อมูลของบริษัท

  ชื่อ บริษัท เอ็ม ดี เอ็กซ์ จำกัด (มหาชน)

  เลขทะเบียนบริษัท 0107536000811

  ประเภทธุรกิจ ลงทุนและพัฒนาโครงการอสังหาริมทรัพย์ สาธารณูปโภคพื้นฐาน และพลังงาน

  ทุนจดทะเบียน 4,756,303,780 บาท

  ทุนที่ออกและเรียกชำระแล้ว 4,755,931,420 บาท

  แบ่งเป็นหุ้นสามัญ 475,593,142 หุ้น มูลค่าตราไว้หุ้นละ 10 บาท

  ที่ตั้งสำนักงานใหญ่ เลขที่ 199 ชั้น 12A ถนนรัชดาภิเษก แขวงคลองเตย เขตคลองเตย
  กรุงเทพมหานคร 10110

  โทรศัพท์ 02 302 2300

  โทรสาร 02 302 2400

  Home Page www.mdx.co.th

  2. นิติบุคคลที่บริษัทถือหุ้นตั้งแต่ร้อยละ 10 ขึ้นไป

ณ วันที่ 31 ธันวาคม 2556

+---------------------+-------+----+--------+--------+-------+-------+
| ชื่อบริษัท / ที่ตั้ง        | ประเภ | ช  | ม      | จำนวน  | จำนวน | สัด    |
|                     | ทธุรกิจ | นิด | ูลค่าที่ตร | หุ้นที่นำอ | หุ้นที่ถือ | ส่วนกา |
|                     |       | หุ้น | าไว้ต่อห | อกจำหน | (หุ้น)  | รถือหุ้น |
|                     |       |    | ุ้น(บาท) | ่าย(หุ้น) |       | (%)   |
+---------------------+-------+----+--------+--------+-------+-------+
| 1. บริษัท จี เอ็ม เอส   | ผ     | สา | 6      | 286,5  | 1     | 52.01 |
| เพาเวอร์ จำกัด        | ลิตและ | มัญ |        | 00,000 | 48,99 |       |
|                     | จำหน่า |    |        |        | 8,600 |       |
| (มหาชน)             | ยกระแ |    |        |        |       |       |
|                     | สไฟฟ้า |    |        |        |       |       |
| ที่ตั้ง : กทม.          |       |    |        |        |       |       |
|                     |       |    |        |        |       |       |
| โทร : 0-2302-2000   |       |    |        |        |       |       |
|                     |       |    |        |        |       |       |
| แฟกซ์ : 0-2302-2100  |       |    |        |        |       |       |
+---------------------+-------+----+--------+--------+-------+-------+
| 2. บริษัท เอ็ม ดี เอ็กซ์  | พัฒนาร | สา | 10     | 2,0    | 1,99  | 99.99 |
| วอเตอร์ จำกัด         | ะบบสา | มัญ |        | 00,000 | 9,993 |       |
|                     | ธารณูป |    |        |        |       |       |
| ที่ตั้ง : กทม.          | โภคน้ำ |    |        |        |       |       |
|                     |       |    |        |        |       |       |
| โทร : 0-2302-2300   |       |    |        |        |       |       |
|                     |       |    |        |        |       |       |
| แฟกซ์ : 0-2302-2400  |       |    |        |        |       |       |
+---------------------+-------+----+--------+--------+-------+-------+
| 3. บริษัท เอ็ม ดี เอ็กซ์  | ที่ปรึกษ | สา | 1      | 1      | 1     | 1     |
| บีวีไอ จำกัด           | าด้านก | มัญ |        |        |       | 00.00 |
|                     | ารเงิน |    | (เหรียญ |        |       |       |
| ที่ตั้ง : บริติช เวอร์จิน   |       |    | สรอ.)  |        |       |       |
| ไอส์แลนด์             |       |    |        |        |       |       |
+---------------------+-------+----+--------+--------+-------+-------+
| 4. บริษัท เอ็ม ดี เอ็กซ์  | ลงทุน  | สา | 10     | 4,0    | 3,90  | 97.50 |
| กรุ๊ป จำกัด            | ในกิจก | มัญ |        | 00,000 | 0,001 |       |
|                     | ารอื่นๆ |    |        |        |       |       |
| ที่ตั้ง : กทม.          |       |    |        |        |       |       |
|                     |       |    |        |        |       |       |
| โทร : 0-2302-2300   |       |    |        |        |       |       |
|                     |       |    |        |        |       |       |
| แฟกซ์ : 0-2302-2400  |       |    |        |        |       |       |
+---------------------+-------+----+--------+--------+-------+-------+
| 5. บริษัท เกตเวย์      | ให    | สา | 100    | 5      | 19    | 35.71 |
| ดิเวลลอปเมนท์ จำกัด    | ้บริการ | มัญ |        | 60,000 | 9,993 |       |
|                     | สาธาร |    |        |        |       |       |
| ที่ตั้ง : กทม.          | ณูปโภค |    |        |        |       |       |
|                     |       |    |        |        |       |       |
| โทร : 0-2652-2412   |       |    |        |        |       |       |
|                     |       |    |        |        |       |       |
| แฟกซ์ : 0-2652-2440  |       |    |        |        |       |       |
+---------------------+-------+----+--------+--------+-------+-------+
| 6. บริษัท จี เอ็ม เอส   | ผ     | สา | 10     | 75,0   | *     | *     |
| ลาว จำกัด            | ลิตและ | มัญ |        | 00,000 | 74,99 | 99.99 |
|                     | จำหน่า |    |        |        | 9,993 |       |
| ที่ตั้ง : กทม.          | ยกระแ |    |        |        |       |       |
|                     | สไฟฟ้า |    |        |        |       |       |
| โทร : 0-2302-2300   |       |    |        |        |       |       |
|                     |       |    |        |        |       |       |
| แฟกซ์ : 0-2302-2400  |       |    |        |        |       |       |
+---------------------+-------+----+--------+--------+-------+-------+
| 7. บริษัท เกตเวย์      | ผ     | สา | 10     | 1,8    | *1,79 | *     |
| เพาเวอร์ จำกัด        | ลิตและ | มัญ |        | 00,000 | 9,993 | 99.99 |
|                     | จำหน่า |    |        |        |       |       |
| ที่ตั้ง : กทม.          | ยกระแ |    |        |        |       |       |
|                     | สไฟฟ้า |    |        |        |       |       |
| โทร : 0-2302-2000   |       |    |        |        |       |       |
|                     |       |    |        |        |       |       |
| แฟกซ์ : 0-2302-2100  |       |    |        |        |       |       |
+---------------------+-------+----+--------+--------+-------+-------+
| 8. บริษัท เอ็มดีเอ็กซ์    | ที่ปรึกษ | สา | 1      | 4,000  | *     | *1    |
| พาวเวอร์ อินเตอร์      | าด้านก | มัญ |        |        | 4,000 | 00.00 |
|                     | ารเงิน |    | (เหรียญ |        |       |       |
| เนชั่นแนล บีวีไอ จำกัด   |       |    | สรอ.)  |        |       |       |
|                     |       |    |        |        |       |       |
| ที่ตั้ง : บริติช เวอร์จิน   |       |    |        |        |       |       |
| ไอส์แลนด์             |       |    |        |        |       |       |
+---------------------+-------+----+--------+--------+-------+-------+
| 9. บริษัท จี เอ็ม เอส   | ที่ปรึกษ | สา | 1      | 42,500 | *4    | *1    |
| อีเปค บีวีไอ จำกัด      | าด้านก | มัญ |        |        | 2,500 | 00.00 |
|                     | ารเงิน |    | (เหรียญ |        |       |       |
| ที่ตั้ง : บริติช เวอร์จิน   |       |    | สรอ.)  |        |       |       |
| ไอส์แลนด์             |       |    |        |        |       |       |
+---------------------+-------+----+--------+--------+-------+-------+
| 10. บริษัท จี เอ็ม เอส  | ที่ปรึกษ | สา | 1      | 30,000 | **3   | **1   |
| เพาเวอร์ อินเตอร์      | าด้านก | มัญ |        |        | 0,000 | 00.00 |
|                     | ารเงิน |    | (เหรียญ |        |       |       |
| เนชั่นแนล (บีวีไอ) จำกัด |       |    | สรอ.)  |        |       |       |
|                     |       |    |        |        |       |       |
| ที่ตั้ง : บริติช เวอร์จิน   |       |    |        |        |       |       |
| ไอส์แลนด์             |       |    |        |        |       |       |
+---------------------+-------+----+--------+--------+-------+-------+
| ชื่อบริษัท / ที่ตั้ง        | ประเภ | ช  | ม      | จำนวน  | จำนวน | สัด    |
|                     | ทธุรกิจ | นิด | ูลค่าที่ตร | หุ้นที่นำอ | หุ้นที่ถือ | ส่วนกา |
|                     |       | หุ้น | าไว้ต่อห | อกจำหน | (หุ้น)  | รถือหุ้น |
|                     |       |    | ุ้น(บาท) | ่าย(หุ้น) |       | (%)   |
+---------------------+-------+----+--------+--------+-------+-------+
| 11. บริษัท อีสเทิร์น     | ผ     | สา | 100    | 26,6   | *8,53 | *     |
| เพาเวอร์ แอนด์        | ลิตและ | มัญ |        | 75,155 | 6,047 | 32.00 |
|                     | จำหน่า |    |        |        |       |       |
| อิเล็คทริค จำกัด        | ยกระแ |    |        |        |       |       |
|                     | สไฟฟ้า |    |        |        |       |       |
| ที่ตั้ง : กทม.          |       |    |        |        |       |       |
|                     |       |    |        |        |       |       |
| โทร : 0-2302-2000   |       |    |        |        |       |       |
|                     |       |    |        |        |       |       |
| แฟกซ์ : 0-2302-2100  |       |    |        |        |       |       |
+---------------------+-------+----+--------+--------+-------+-------+
| 12. บริษัท เทิน-หินบูน   | ผ     | สา | 50     | 1,1    | **22  | **    |
| พาวเวอร์ จำกัด        | ลิตและ | มัญ |        | 00,000 | 0,000 | 20.00 |
|                     | จำหน่า |    | (เหรียญ |        |       |       |
| ที่ตั้ง : เวียงจันทน์      | ยกระแ |    | สรอ.)  |        |       |       |
| สาธารณรัฐ            | สไฟฟ้า |    |        |        |       |       |
|                     |       |    |        |        |       |       |
| ป                   |       |    |        |        |       |       |
| ระชาธิปไตยประชาชนลาว |       |    |        |        |       |       |
+---------------------+-------+----+--------+--------+-------+-------+
| 13. Ta Sang         | ร่วมทุน | สา | 100    | 10,000 | ***   | ***   |
| Hydropower Co.,     | ในโคร | มัญ |        |        | 8,500 | 85.00 |
| Ltd.                | งการส |    | (เหรียญ |        |       |       |
|                     | ร้างเข |    | สรอ.)  |        |       |       |
| ที่ตั้ง : สหภาพพม่า      | ื่อนผลิต |    |        |        |       |       |
|                     | พลังงา |    |        |        |       |       |
|                     | นกระแ |    |        |        |       |       |
|                     | สไฟฟ้า |    |        |        |       |       |
|                     | ในสหภ |    |        |        |       |       |
|                     | าพพม่า |    |        |        |       |       |
+---------------------+-------+----+--------+--------+-------+-------+
| 14. บริษัท ไฟฟ้า น้ำงึม  | ผ     | สา | 100    | 3,000  | **810 | **    |
| 3 จำกัด              | ลิตและ | มัญ |        |        |       | 27.00 |
|                     | จำหน่า |    | (เหรียญ |        |       |       |
| ที่ตั้ง : เวียงจันทน์      | ยกระแ |    | สรอ.)  |        |       |       |
| สาธารณรัฐ            | สไฟฟ้า |    |        |        |       |       |
|                     |       |    |        |        |       |       |
| ป                   |       |    |        |        |       |       |
| ระชาธิปไตยประชาชนลาว |       |    |        |        |       |       |
+---------------------+-------+----+--------+--------+-------+-------+

หมายเหตุ * ถือหุ้นโดย บริษัท จี เอ็ม เอส เพาเวอร์ จำกัด (มหาชน)

** ถือหุ้นโดย บริษัท จี เอ็ม เอส ลาว จำกัด

*** ถือหุ้นโดย บริษัท เอ็ม ดี เอ็กซ์ กรุ๊ป จำกัด

  3. บุคคลอ้างอิงอื่นๆ

  นายทะเบียนหุ้น

  บริษัท ศูนย์รับฝากหลักทรัพย์ (ประเทศไทย) จำกัด

  อาคารตลาดหลักทรัพย์แห่งประเทศไทย ชั้น 4

  เลขที่ 62 ถ.รัชดาภิเษก คลองเตย กทม. 10110

  โทรศัพท์ : 02 229 2800 โทรสาร : 02 359 1259

  ผู้สอบบัญชี

  นางสาวจันทรา ว่องศรีอุดมพร ผู้สอบบัญชีรับอนุญาตเลขที่ 4996

  บริษัท เอส. เค. แอคเคาน์แต้นท์ เซอร์วิสเซส จำกัด

  128/150-153 อาคารพญาไทพลาซ่า ชั้น 14 ถนนพญาไท แขวงทุ่งพญาไท

  เขตราชเทวี กรุงเทพฯ 10400

  โทรศัพท์ : 02 214 6464 โทรสาร : 02 215 4772

  หรือนางสาวซูซาน เอี่ยมวณิชชา ผู้สอบบัญชีรับอนุญาตเลขที่ 4306

  บริษัท เอส พี ออคิท จำกัด

  503/21 อาคาร เค.เอ.แอล ทาวเวอร์ ชั้น 12 ถนนศรีอยุธยา เขตราชเทวี

  กรุงเทพฯ 10400

  โทรศัพท์ : 02-938-1773-5